
1. Παγκόσμιο Ντεμπούτο της BMW M6 Convertible                            (Συνοπτική Παρουσίαση).
Απίστευτα δυναμική, απίστευτα ανοιχτή, απίστευτα ελκυστική: Η BMW M6 Convertible είναι ένα ονειρεμένο αυτοκίνητο για τους λάτρεις της σπορ οδήγησης που επιθυμούν να συνδυάσουν ισχύ και επιδόσεις με μία σύγχρονη εκδοχή της φιλοσοφίας κάμπριο. Για το σκοπό αυτό, η BMW M GmbH δημιούργησε μία πραγματικά μοναδική πρόταση: Δέκα κύλινδροι και κυβισμός πέντε λίτρων, ιπποδύναμη 373 kW/507 hp και μέγιστη ροπή 520 Nm/383 lb-ft – αυτά είναι τα βασικά δεδομένα και οι τιμές που περιγράφουν μία κινητήρια μονάδα η οποία ανεβάζει στροφές ομαλά και δυναμικά μέχρι τις 8,000 rpm. Μαζί με την έξοχη ανάρτηση, που σχεδιάστηκε για εξαιρετικά δυναμική συμπεριφορά και το κιβώτιο Sequential M Gearbox (SMG) που συνοδεύεται από Drivelogic, αυτή η ανώτερη μονάδα μετατρέπει το μεγάλο convertible της BMW M σε ένα ανοιχτό σπορ αυτοκίνητο, ικανό να επιταχύνει στα 100 km/h σε 4.8 δευτερόλεπτα μόλις.

Η BMW M6 Convertible συνδυάζει εντυπωσιακές δυναμικές επιδόσεις με αποκλειστική, υψηλή αισθητική σε όλα τα επίπεδα. Προσφέροντας παράλληλα τους χώρους και την άνεση ενός γνήσιου 2+2 καθώς και διαθέτοντας τη φινέτσα ενός κορυφαίου πολυτελούς οχήματος, η BMW M6 Convertible μεταμορφώνει την κάμπριο οδήγηση σε μία πραγματικά μοναδική εμπειρία.

Συνδυάζοντας πλείστα διαφορετικά χαρακτηριστικά με απαράμιλλο στυλ, η BMW M6 Convertible είναι πραγματικά αναγνωρίσιμη. Πρόκειται για την ανοιχτή έκδοση της γρήγορης, σπορ BMW M6. Ταυτόχρονα, είναι η πιο σπορ και δυναμική εκδοχή της BMW Σειράς 6 Convertible. Το σημαντικότερο όμως, η BMW M6 Convertible είναι ένα από τα πιο συναρπαστικά και αποκλειστικά αυτοκίνητα όλων των εποχών.

Αντανακλώντας τα συνήθη πρότυπα ενός μοντέλου BMW M, οι δυναμικές αρετές της BMW M6 Convertible έχουν βελτιστοποιηθεί στην αγωνιστική πίστα.
Με την έξοχη οδηγική άνεση, την πλούσια γκάμα εξοπλισμού και τη μοναδική λάμψη, η M6 Convertible κινείται με άνεση σε όλα τα είδη δρόμων σε όλο τον κόσμο. Η υψηλής ποιότητας υφασμάτινη οροφή διασφαλίζει γνήσια οδηγική απόλαυση όλες τις εποχές του χρόνου. Τέλος, η BMW M6 Convertible ξεχωρίζει χάρη στη διακριτική κομψότητα και το στυλ που χαρακτηρίζει όλα τα μοντέλα BMW M.

Μοναδική με την πρώτη ματιά.

Η BMW M6 Convertible υπερέχει όλων των ανταγωνιστών της στο σύνολο των χαρακτηριστικών της. Φέροντας με υπερηφάνεια το αγωνιστικό DNA της BMW M και αποπνέοντας μία κομψότητα εστιασμένη στην άνεση της BMW 650i Convertible, η M6 Convertible δημιουργεί μία δική της κατηγορία – πρόκειται για ένα υψηλών επιδόσεων convertible συναρπαστικό από κάθε άποψη. Δεν υπάρχει καμία αμφιβολία γι’ αυτό: Συγκριτικά με άλλα υψηλών επιδόσεων ανοιχτά διθέσια, η BMW M6 Convertible αγγίζει σχεδόν την τελειότητα σ’ αυτή την κατηγορία.

Με μήκος 4,871 mm, το νέο convertible της BMW M είναι πάνω από 5 εκατοστά μακρύτερο από τη Σειρά 6 Convertible, κυρίως χάρη στην πίσω αεροτομή που έχει βελτιστοποιηθεί για ανώτερες αεροδυναμικές επιδόσεις και χαρίζει σε όλο το αυτοκίνητο μία ακόμα πιο λεία, μακριά σιλουέτα. Οι πληθωρικοί θόλοι των τροχών, από την άλλη, της προσδίδουν μία πολύ σπορ, χαμηλωμένη και δυναμική εμφάνιση.

Ίσως τα πιο εντυπωσιακά χαρακτηριστικά του πίσω τμήματος είναι οι τέσσερις απολήξεις πολλαπλής εξαγωγής που εκτείνονται από ένα αεροδυναμικό σπόιλερ, κλασικό χαρακτηριστικό των αυτοκινήτων Μ της BMW. Γενικά, η BMW M6 Convertible διαθέτει μία μοναδική αισθητική, με χρήση δυναμικών και αποκλειστικών χαρακτηριστικών σε ένα αποτέλεσμα που γοητεύει, είτε το αυτοκίνητο είναι ανοιχτό, είτε κλειστό.

Κομψότητα με την μαλακή οροφή κλειστή ή ανοιχτή.

Η οροφή της BMW M6 Convertible αποτελείται από τρία στρώματα. Ένα ειδικό ηχομονωτικό και θερμομονωτικό στρώμα αφρώδους πολυουρεθάνης (PUR) τοποθετείται ανάμεσα στο ελαστικοποιημένο εξωτερικό στρώμα και την επένδυση εσωτερικού οροφής. Χάρη στη μοναδική οροφή σχήματος πτέρυγας, το softtop έχει τις δυναμικές γραμμές ενός coupé. Η φαρδιά κολόνα C χαρακτηρίζεται από τη κλασσική πλέον γραμμή Hofmeister “kick” που φέρουν όλες οι BMW.

Αν και η οροφή καλύπτει μια μεγάλων διαστάσεων καμπίνα επιβατών, αναδιπλώνεται σε εξαιρετικά συμπαγείς διαστάσεις, καθώς το κάθετα τοποθετημένο πίσω παράθυρο δεν καταλαμβάνει σχεδόν καθόλου αποθηκευτικό χώρο, εφόσον κινείται επάνω και κάτω ηλεκτρικά, ανεξάρτητα κατά πόσον η ίδια η οροφή είναι ανοιχτή ή κλειστή, παρέχοντας επομένως εξαερισμό χωρίς ενοχλητικό ρεύμα, όποτε χρειάζεται. Η ίδια η οροφή ανοίγει και κλείνει ηλεκτρικά είτε με τηλεχειρισμό, είτε πατώντας ένα μπουτόν στο ταμπλό, και η όλη διαδικασία διαρκεί κάτω από 25 δευτερόλεπτα.

Εσωτερικό: ταμπεραμέντο σπορ αυτοκινήτου με περήφανη και αριστοκρατική καταγωγή.

Στο εσωτερικό, η BMW M6 Convertible υιοθετεί επίσης μία μεγάλη ποικιλία όμορφων, κομψών και πολύ πρακτικών χαρακτηριστικών. Χωρίς την παραμικρή αμφιβολία αποπνέει όλη την αρχοντιά ενός αποκλειστικού convertible, με στοιχεία όπως τα αναπαυτικά καθίσματα, η ευρυχωρία αλλά και τα πολύ ελκυστικά χαρακτηριστικά άνεσης. Ένα εντυπωσιακό στοιχείο είναι ο καλαίσθητος συνδυασμός των πολυτελών υλικών, με ολόκληρη τη σχεδίαση εσωτερικού να αντανακλά το σπορ και κομψό στυλ του αυτοκινήτου.

Στο cockpit που εστιάζεται στον οδηγό, όλες οι σημαντικές λειτουργίες βρίσκονται στο σωστό σημείο, για άριστη εργονομία, είτε επάνω είτε γύρω από το τιμόνι. Τα χειριστήρια που ελέγχουν όλες τις λειτουργίες βρίσκονται στην κεντρική κονσόλα, που φιλοξενεί επίσης τον Ελεγκτή iDrive ο οποίος χρησιμεύει για να ενεργοποιεί και να κατευθύνει μία μεγάλη ποικιλία λειτουργών άνεσης μέσω της Οθόνης Ελέγχου (Control Display).

Και μόνο χάρη στη γνήσια σχεδίασή του, ο Ελεγκτής iDrive ξεχωρίζει σαφώς σε εμφάνιση και αίσθηση από τον Ελεγκτή της BMW 650i. Η Οθόνη Ελέγχου (Control Display) διαθέτει βελτιωμένη καθοδήγηση μενού που περιλαμβάνει και τη διαχείριση MDrive. Το ταχύμετρο και το στροφόμετρο βρίσκονται σε σωληνωτά πλαίσια, τα καντράν των οργάνων είναι μαύρα, οι αριθμοί είναι λευκοί, ενώ οι βελόνες των οργάνων υιοθετούν το παραδοσιακό κόκκινο χρώμα της BMW M.

Το προαιρετικό σύστημα απεικόνισης Head-Up Display (HUD) παρουσιάζει τις πληροφορίες που είναι απαραίτητες στον οδηγό, ακριβώς στο πεδίο ορατότητάς του, ενώ ο ίδιος αποφασίζει με το πάτημα ενός μπουτόν εάν επιθυμεί τη στάνταρ οθόνη ή να λαμβάνει ειδικές πληροφορίες Μ.

Άριστα καθίσματα για σπορ οδήγηση.

Τα εμπρός καθίσματα έχουν βελτιστοποιηθεί ειδικά για την BMW M6 Convertible, προσφέροντας πάνω απ’ όλα άριστη στήριξη, ανάλογη των υψηλών επιδόσεων. Για αυτοκίνητο convertible, προσφέρει υψηλά επίπεδα ευρυχωρίας και άνεσης στους πίσω επιβάτες.

Όπως όλα τα Μοντέλα M, η μπαταρία και το σύστημα επισκευής ελαστικών βρίσκονται στο χώρο αποσκευών, που προσφέρει ασυνήθιστα μεγάλο όγκο 300–350 λίτρων. Αυτός χωράει μία μεγάλη και μία μικρή σκληρή βαλίτσα ή μία μεσαία σκληρή βαλίτσα και δύο τσάντες του γκολφ 46 ιντσών.

V10 Convertible: υπόσχεση ισχύος και επιδόσεων.

Με μία κινητήρα μονάδα V10 373 kW/507 hp, η BMW M6 Convertible αποτελεί κυριολεκτικά μία υπόσχεση ισχύος και επιδόσεων. Ακόμα και στην περίπτωση αυτή, όμως, η ισχύς του κινητήρα και μόνο δεν είναι το παν. Κατά κύριο λόγο, η συναρπαστική οδηγική εμπειρία απορρέει από την έξοχη επιτάχυνση και παραγωγή ισχύος σε όλες τις στροφές του κινητήρα και στις ταχύτητες του αυτοκινήτου. Στη BMW M6 Convertible, αυτός ο ιδανικός συνδυασμός ροπής και συνολικού λόγου μετάδοσης μεταφράζεται σε πραγματικά εντυπωσιακή ελκτική ισχύ στους κινητήριους τροχούς, σε όλες τις περιπτώσεις και κάτω από όλες τις συνθήκες.

Οι ανώτερες επιδόσεις του εύστροφου V10 της BMW M6 Convertible εναρμονίζονται άριστα με τους βέλτιστους λόγους σχέσεων και τελικής μετάδοσης, διασφαλίζοντας επομένως μεταφορά της κινητήριας ισχύος στους πίσω τροχούς.

Ολόκληρη η φιλοσοφία ισχύος και επιδόσεων προέρχεται απευθείας από το μηχανοκίνητο αθλητισμό: Για την παραγωγή της μέγιστης ισχύος, η μονάδα V10 ανεβάζει στροφές μέχρι τις 8,250 rpm, φτάνοντας σε ένα επίπεδο που συνήθως συναντάμε μόνο σε καθαρόαιμα αγωνιστικά. Στον τομέα της ειδικής ισχύος, η τιμή πάνω από 100 hp ανά λίτρο είναι πραγματικά υποδειγματική για ατμοσφαιρικό κινητήρα.  Ο μεταβλητός έλεγχος εκκεντροφόρων διπλού VANOS - Variable double-VANOS, από την άλλη, διασφαλίζει άριστο κύκλο πλήρωσης ανά πάσα στιγμή. Τελευταίο αλλά σημαντικό, οι ατομικές πεταλούδες γκαζιού σε κάθε κύλινδρο, με πλήρως ηλεκτρονικό έλεγχο, προσφέρουν στον V10 ένα ακόμα ιδιαίτερο χαρακτηριστικό, από τον κόσμο του μηχανοκίνητου αθλητισμού.

Υψηλόστροφη κινητήρια μονάδα και επτατάχυτο SMG.

Η υψηλόστροφη μονάδα προσφέρει ανώτερη ισχύ σε όλες τις καταστάσεις και κάτω από όλες τις συνθήκες. Και επειδή η γρήγορη επιτάχυνση απαιτεί ταχεία και ακριβή διαδικασία αλλαγής ταχυτήτων, η BMW M6 Convertible διατίθεται στάνταρ με το Σειριακό Κιβώτιο Μ - Sequential M Gearbox (SMG) της BMW, φιλοσοφίας Drivelogic. Το επτατάχυτο SMG μεταφέρει την κινητήρια ισχύ στους πίσω τροχούς ιδανικά μέσω του συστήματος μετάδοσης, προσφέροντας στον οδηγό την επιλογή να αλλάζει τις σχέσεις με το χέρι, εφόσον το επιθυμεί, μέσω ενός πολύ γρήγορου επιλογέα. Παράλληλα, η αυτοματοποιημένη λειτουργία Drive μέσα από μία ταχεία αλλά ομαλή διαδικασία αναβαθμίζει το επίπεδο άνεσης στο ταξίδι.

Το SMG ενεργοποιείται είτε μέσω του επιλογέα ή από τους μοχλούς αλλαγής ταχυτήτων στο τιμόνι. Και στη μηχανική και στην αυτόματη λειτουργία, η διακοπή της ισχύος προς τους κινητήριους τροχούς κατά την αλλαγή μειώνεται στο απόλυτο ελάχιστο.

Το SMG Drivelogic προσφέρει στον οδηγό 11 διαφορετικά προγράμματα οδήγησης, επιτρέποντάς του να ρυθμίζει ατομικά τα χαρακτηριστικά αλλαγής ταχυτήτων του SMG σύμφωνα με το οδηγικό στυλ που προτιμά. Έξι από τα 11 προγράμματα μπορούν να προ-επιλέγονται στο πλαίσιο της μηχανικής λειτουργίας (S-mode), όπου ο οδηγός αλλάζει ταχύτητες με το χέρι, ανάλογα με τις προσωπικές του προτιμήσεις. Μοναδική εξαίρεση είναι η λειτουργία Launch Control για μέγιστη επιτάχυνση από στάση. Οι απαιτούμενες αλλαγές ταχυτήτων για το σκοπό αυτό εκτελούνται τελείως αυτόματα από το κιβώτιο στο ιδανικό σημείο και με βέλτιστο έλεγχο ολίσθησης τροχών.
Το D-mode, τέλος, προσφέρει στον οδηγό άλλα πέντε αυτόματα προγράμματα οδήγησης.

‘Μ’ σημαίνει μέγιστη δύναμη.

Η άριστη συνεργασία του κινητήρα V10 με το επτατάχυτο SMG προσφέρει στον οδηγό μέγιστη ικανοποίηση στο τιμόνι: Η επιτάχυνση 0–100 km/h ολοκληρώνεται σε 4.8 δευτερόλεπτα, ενώ η BMW M6 Convertible διανύει ένα χιλιόμετρο από στάση σε 22.9 δευτερόλεπτα. Αυτές οι έξοχες επιδόσεις συνεχίζουν μέχρι τη στιγμή που η τελική ταχύτητα του αυτοκινήτου περιορίζεται ηλεκτρονικά στα 250 km/h ή 155 mph.

Οι χρόνοι γύρου στην πίστα Nordschleife του Nurburgring - σχεδόν εφάμιλλοι με της BMW M6 Coupé - επιβεβαιώνουν τις ανώτερες επιδόσεις του εξαιρετικού Convertible. Εστιάζοντας σε κάθε λεπτομέρεια, οι μηχανικοί της BMW M πέτυχαν να δώσουν στην M6 Convertible αυτή την έξτρα πινελιά ομαλής και πολιτισμένης λειτουργίας στο δρόμο - μία ποιότητα που απολαμβάνουν οδηγός και επιβάτες εκτός αγωνιστικής πίστας, όπου η BMW M6 Convertible ανταπεξέρχεται τα πάντα με απαράμιλλη αυτοκυριαρχία. Πραγματικά, το μόνο που φτάνει στον οδηγό και τους επιβάτες από το δρόμο, είναι οι απαραίτητες πληροφορίες με γνήσιο σπορ και αθλητικό στυλ.

Μεταβλητό Μπλοκέ Διαφορικό Μ και DSC με M Dynamic Mode. 

Το μεταβλητό (ανάλογο της διαφοράς ταχύτητας τροχών) Μπλοκέ Διαφορικό Μ, χαρίζει στην M6 Convertible έξοχη οδηγική ευστάθεια και βέλτιστη πρόσφυση κυρίως κατά την επιτάχυνση στην έξοδο μιας στροφής. Ακόμα και στις πιο απαιτητικές συνθήκες, επομένως, το διαφορικό ενέχει αποφασιστική συμβολή στην πρόσφυση, π.χ. όταν οι κινητήριοι τροχοί πατάνε σε οδοστρώματα με πολύ διαφορετικούς συντελεστές τριβής.
Σε μία τέτοια περίπτωση, το Μπλοκέ Διαφορικό M παράγει αμέσως δύναμη εμπλοκής ανάλογης της διαφοράς στην ταχύτητα μεταξύ των δύο κινητήριων τροχών, διατηρώντας επομένως την πρόσφυση και την ελκτική ισχύ του αυτοκινήτου σε κάθε περίπτωση.
Η BMW M6 Convertible υιοθετεί με υπερηφάνεια τη νέα γενιά του Συστήματος Ελέγχου Δυναμικής Ευστάθειας BMW - Dynamic Stability Control (DSC). Και ενώ το πρώτο στάδιο του DSC είναι σχεδιασμένο για μέγιστη οδηγική ασφάλεια, η λειτουργία M Dynamic Mode εκτιμάται κυρίως από τους οδηγούς με σπορ ανησυχίες. Εξυπακούεται ότι ο οδηγός μπορεί να απενεργοποιήσει πλήρως το DSC εάν το επιθυμεί.

Το Ηλεκτρονικό Σύστημα Ελέγχου Απόσβεσης - Electronic Damper Control (EDC) προσφέρει επίσης ελευθερία επιλογών, καθώς τρία προγράμματα ελέγχου επιτρέπουν στον οδηγό να ρυθμίζει την ανάρτηση σε διαφορετικά σεταρίσματα, από πολύ σπορ και σκληρά, μέχρι σχετικά άνετα.

Προφανώς, ο οδηγός δεν χρειάζεται πάντα όλη την ισχύ του V10 σε κάθε περίπτωση. Στην κυκλοφορία της πόλης, ή κατά την οδήγηση σε επαρχιακούς δρόμους, π.χ., το πρόγραμμα επιδόσεων P400 που εστιάζεται στην άνεση είναι η ιδανική επιλογή. Το 

P400 ενεργοποιείται αυτόματα μόλις ο οδηγός ξεκινήσει τον κινητήρα και, όπως δηλώνει και το όνομά του παράγει άμεσα 400 hp. Μετά το μόνο που πρέπει να κάνει ο οδηγός είναι να πατήσει το Μπουτόν Ισχύος (Power Button) προκειμένου να επιστρατεύσει την πλήρη ισχύ και το δυναμισμό του δεκακύλινδρου κινητήρα, επιτυγχάνοντας πολύ πιο άμεση και δυναμική απόκριση.

Υψηλής απόδοσης αγωνιστικά φρένα.

Σε συνάρτηση με τις έξοχες επιδόσεις του αυτοκινήτου, η BMW M6 Convertible υιοθετεί ένα πολύ ισχυρό σύστημα πέδησης από διάτρητους συνθετικούς δίσκους βελτιστοποιημένου βάρους. Στο δρόμο, αυτό σημαίνει απόσταση ακινητοποίησης κάτω των 36 m από 100 km/h και λιγότερο από 140 m από 200 km/h.

Τα φώτα στοπ δύο σταδίων στα πίσω φανάρια διασφαλίζουν έξτρα ασφάλεια και βοηθούν στην αποφυγή οπίσθιων συγκρούσεων: Μόλις ο οδηγός πατήσει δυνατά το φρένο, η φωτιζόμενη περιοχή των φώτων στοπ διευρύνεται σε σχέση με συνηθισμένο φρενάρισμα, προειδοποιώντας στους οδηγούς που ακολουθούν να πατήσουν επίσης τα φρένα πιο δυνατά. Ένα ακόμα χαρακτηριστικό ασφαλείας είναι οι πολύ φωτεινές και ταχείας αντίδρασης λυχνίες LED των φώτων στοπ που δεν απαιτούν συντήρηση και δεν έχουν απολύτως καμία φθορά.

Ποιότητα, όχι ποσότητα: εκλεκτό μίγμα υλικών.

Η άριστη ισορροπία βάρους συμβάλλει επίσης στα ανώτερα οδηγικά χαρακτηριστικά της BMW M6 Convertible. Αυτή η τελειότητα στην κατανομή βάρους βασίζεται σε ένα έξυπνο μίγμα υλικών για το αμάξωμα, μεταξύ άλλων, με τη βοήθεια σύγχρονων πλαστικών υλικών πολύ υψηλής ποιότητας.
Και παρά το χαμηλότερο βάρος τους, τα στοιχεία αυτά είναι πιο άκαμπτα και ανθεκτικά από αυτά που κατασκευάζονται από συμβατικά υλικά, διασφαλίζοντας όχι μόνον ακριβή δυναμική οχήματος, αλλά και βέλτιστο έλεγχο κραδασμών και ένα πολύ υψηλό πρότυπο συμπεριφοράς στις συγκρούσεις.

Ηλεκτρονικά ελεγχόμενα συστήματα ασφαλείας.

Οι ζώνες ασφαλείας και στα τέσσερα καθίσματα φέρουν περιοριστές φορτίου. Τα ενσωματωμένα συστήματα συγκράτησης των εμπρός καθισμάτων φέρουν προεντατήρες ζωνών, με εμπρόσθιους δύο σταδίων και πλευρικούς αερόσακους που μειώνουν τον κίνδυνο τραυματισμού. Αυτά τα χαρακτηριστικά ασφαλείας ελέγχονται και κατευθύνονται από το Advanced Safety Electronics (ASE), ένα σύστημα ασφάλειας & ενημέρωσης που προσδιορίζει επακριβώς την ένταση της σύγκρουσης στην περίπτωση που είναι αναπόφευκτη και ενεργοποιεί τα συστήματα προστασίας γρήγορα και με ακρίβεια εκεί που είναι απαραίτητα.

2. Εντυπωσιακή Εμφάνιση:
Σχεδίαση, Αμάξωμα, Χαρακτηριστικά.

• Υψηλών επιδόσεων convertible με τέσσερα καθίσματα και softtop.

• Μαλακή οροφή (Soft top) με εμφάνιση πτέρυγας.

• Αποκλειστικά υλικά και χρώματα που ικανοποιούν τις υψηλότερες απαιτήσεις.

Σούπερ σπορ ή πολυτελές convertible; Όποιος επιλέξει την BMW M6 Convertible δεν θα βρεθεί σε τέτοιο δίλημμα. Πολύ απλά επειδή αυτό το εξαιρετικά υψηλών επιδόσεων convertible συνδυάζει την αθλητική ισχύ με την συναρπαστική εμφάνιση, γνωρίζοντας πώς να επιδεικνύει τη δύναμή του με προηγμένο στυλ.
Ένα μοντέλο BMW M προσφέρει τα πάντα στον υπερθετικό βαθμό, ικανοποιώντας όλες τις απαιτήσεις. Στην BMW M6 Convertible αυτό σημαίνει, πρώτον τη χαρά της σπορ οδήγησης στο απόλυτο όριο των νόμων της φυσικής, και δεύτερον, την απόλαυση της κάμπριο οδήγησης με πραγματικό στυλ χωρίς τον παραμικρό περιορισμό. Αποφεύγοντας λοιπόν οποιονδήποτε συμβιβασμό, η BMW M6 Convertible κατέχει μία αληθινά εξαιρετική θέση στην ανώτερη κατηγορία τετραθέσιων convertible υψηλών επιδόσεων.

Κλασική οροφή σε πρωτοποριακό στυλ.

Το κλασικό soft roof της Σειράς 6 Convertible υιοθετεί ένα άκρως πρωτοποριακό στυλ: Η BMW M6 Convertible χαρακτηρίζεται επίσης από την πρωτοποριακή εμφάνιση και τις μοναδικές αρετές της οροφής τύπου πτέρυγας με όλα τα οπτικά και τεχνικά πλεονεκτήματα. Το softtop έχει τις ίδιες δυναμικές καμπύλες οροφής με το coupé, με την φαρδιά κολόνα C να ενισχύει το - τυπικό για όλες τις BMW - Hofmeister “kick”, όπως στα πίσω πλαϊνά παράθυρα του coupé.
Κάθετο πίσω παράθυρο ανάμεσα στις πτέρυγες.

Μία ειδική λύση για το πίσω παράθυρο υποστηρίζει άριστα τη δομή οροφής τύπου πτέρυγας: Αντί ενός συμβατικού πίσω παραθύρου το οποίο θα ήταν τεράστιο λόγω της χαμηλής κλίσης της οροφής και, επομένως, θα καταλάμβανε πολύ χώρο στο πίσω διαμέρισμα, η BMW M6 Convertible φέρει ένα πολύ μικρότερο, κάθετο πίσω παράθυρο που ανεβοκατεβαίνει ηλεκτρικά, ανεξάρτητα από τη θέση της οροφής. Αυτό διασφαλίζει μία ευχάριστη παροχή αέρα στο εσωτερικό, χωρίς ενοχλητικά ρεύματα, και όταν το softtop είναι κλειστό, προσφέροντας την αίσθηση μιας συρόμενης οροφής, αλλά με ακόμα χαμηλότερο επίπεδο θορύβων.
Εξάλλου, με την οροφή κατεβασμένη και επιβάτες πίσω, όταν το πίσω παράθυρο είναι ανεβασμένο, προστατεύει τους επιβαίνοντες που κάθονται χαμηλά στις θέσεις τους, από ενδεχόμενα δυσάρεστα ρεύματα. Η αλήθεια είναι ότι το κάθετο παράθυρο προσφέρει λειτουργικά πλεονεκτήματα ακόμα και το χειμώνα, καθώς δεν μαζεύει χιόνι ή πάγο. Τελευταίο αλλά σημαντικό, είναι ηλεκτρικά θερμαινόμενο, για άριστη ορατότητα σε όλες τις συνθήκες.

Αν και το soft roof καλύπτει ένα μεγάλο και ευρύχωρο διαμέρισμα επιβατών, εν τούτοις αναδιπλώνεται σε συμπαγείς διαστάσεις, ενώ ακόμα και οι μπάρες της οροφής και ο μηχανισμός αναδίπλωσης καταλαμβάνουν πολύ λίγο χώρο. Ένα ακόμα πλεονέκτημα είναι ότι η οροφή δεν έχει τις συνήθεις μπάρες τεντώματος που υπάρχουν σε ένα softtop, καθώς τα πτερύγια στο πλάι εκτελούν αυτή τη λειτουργία. Το αποτέλεσμα είναι ένας σχετικά μεγάλος χώρος αποσκευών με όγκο 300 λίτρων ακόμα και με την οροφή κατεβασμένη. Με την οροφή κλειστή και το διαμέρισμα της οροφής αναδιπλωμένο προς τα πάνω, η χωρητικότητα για αποσκευές φτάνει στα 350 λίτρα.

Υψηλή τεχνολογία για υψηλή άνεση.

Για να αποκτήσει το soft top το ίδιο επίπεδο ηχομόνωσης και θερμομόνωσης με την καλύτερη, μεταλλική αναδιπλούμενη ή σταθερή οροφή, το αδιάβροχο, ελαστικοποιημένο πάνω στρώμα είναι επενδεδυμένο και ενισχυμένο από ένα εσωτερικό στρώμα πολυουρεθάνης (PUR). Αυτή η πρωτοποριακή μόνωση μεταξύ εξωτερικής οροφής και επένδυσης εσωτερικού, διασφαλίζει πολύ καλύτερη και πιο αποτελεσματική μόνωση σε σχέση με μία συμβατική επένδυση από fleece.

Ο ηλεκτρικής λειτουργίας μηχανισμός ανοίγματος και κλεισίματος της οροφής ενεργοποιείται με τηλεχειρισμό και με ένα μπουτόν στο ταμπλό οργάνων. Όταν ανοίγει, ολόκληρο το softtop εξαφανίζεται στο διαμέρισμα της οροφής, ενώ ολόκληρη η διαδικασία ανοίγματος & κλεισίματος της οροφής, συμπεριλαμβανομένης της λειτουργίας του πίσω και των πλαϊνών παραθύρων καθώς και του καλύμματος του διαμερίσματος της οροφής και του κλειδώματος/ξεκλειδώματος της οροφής στο πλαίσιο του παρμπρίζ διαρκεί λιγότερο από 25 δευτερόλεπτα. Ένα ακόμα πλεονέκτημα είναι ότι ο μηχανισμός της οροφής μπορεί να λειτουργήσει και κατά τη διάρκεια της οδήγησης, επιτρέποντας στον οδηγό να ανοίγει και να κλείνει την οροφή με ταχύτητα μέχρι 30 km/h.

Για υψηλότερες δόσεις απόλαυσης όταν ο οδηγός ταξιδεύει με την οροφή ανοιχτή, μόνος ή με έναν επιβάτη μπροστά, διατίθεται προαιρετικά ένας εκτροπέας αέρα βελτιστοποιημένος στη σήραγγα αεροδυναμικής. Τοποθετημένος πάνω από τα πίσω καθίσματα, ο εκτροπέας αποτελείται από μία λεπτή δομή τύπου πλέγματος, το οποίο συγκρατείται μέσα σε ένα πλαίσιο μπαρών από αλουμίνιο που συνδέονται μεταξύ τους με γωνίες ενισχυμένες με υαλονήματα και πλαστικούς μεντεσέδες. Αναδιπλούμενος στα τέσσερα, ο εκτροπέας αέρα τοποθετείται εύκολα σε μία θήκη στο χώρο αποσκευών.

Εξωτερικό – προηγμένη διακριτική κομψότητα παντού.

Η BMW Σειρά 6 Convertible είναι ένα από τα πιο ελκυστικά αυτοκίνητα στον κόσμο.

Τώρα, η BMW M6 Convertible ανεβάζει ακόμα υψηλότερα τον πήχη, προβάλλοντας την αυξημένη ισχύ και τις επιδόσεις της. Ωστόσο, οι τροποποιήσεις που έγιναν στο αυτοκίνητο σύμφωνα με τα κλασικά πρότυπα της BMW M, είναι διακριτικές και όχι υπερβολικές, με λίγες ξεχωριστές πινελιές που αναδεικνύουν τη συνολική εμφάνιση και κομψότητα της M6 Convertible.
Επομένως, αυτό το υψηλών επιδόσεων, ανοιχτό σπορ όχημα προσφέρει στον υπερθετικό βαθμό όλα τα τυπικά χαρακτηριστικά μιας BMW M – ανώτερες επιδόσεις, ελκυστική σχεδίαση και έξοχη οδηγική απόλαυση. Από κάθε άποψη, η αισθητική του αυτοκινήτου διαμορφώνεται μέσα από το γνήσιο δυναμισμό και τον αποκλειστικό χαρακτήρα του, αποκαλύπτοντας τα έξοχα οδηγικά προσόντα του με τη πρώτη ματιά.

Με πλάτος 1,855 mm (73.0´´) και ύψος μόλις 1,377 mm (54.2´´) το πολύ χαμηλό και φαρδύ αμάξωμα της BMW M6 Convertible γίνεται ακόμα πιο δυναμικό και σπορ αισθητικά με την έντονη καμπύλη στο κάτω τμήμα των διπλών προβολέων. Φώτα στάθμευσης σχήματος δακτυλίου γύρω από τη μεγάλη και μεσαία σκάλα, προδίδουν ότι η M6 Convertible είναι γνήσιο μέλος της οικογένειας BMW, ενώ οι ίδιοι οι προβολείς θυμίζουν κάπως κόρες οφθαλμών. Τα φλας που εκτείνονται κατά μήκος των προβολέων σαν λεπτές οριζόντιες γραμμές συγχωνεύονται σαν “eyeliner” στα μυώδη τόξα των τροχών.

Όπως υπαγορεύει το αληθινό στυλ μιας BMW M, ένα εμπρός σπόιλερ που φτάνει μέχρι το δρόμο είναι ένα πολύ ισχυρό σχεδιαστικό στοιχείο και συνοδεύεται από μεγάλους αεραγωγούς που παρέχουν μεγάλες ποσότητες αέρα στον υψηλόστροφο κινητήρα. Πτερύγια στο σπόιλερ εξυπηρετούν για να μειώνουν περαιτέρω τις δυνάμεις άνωσης στον εμπρός άξονα, βελτιώνοντας επομένως την οδηγική ευστάθεια και στις υψηλές ταχύτητες.

Μυώδης, σπορτίφ, κομψή παρουσία.

Με μήκος 4,871 mm (191.8´´), η BMW M6 Convertible είναι πάνω από 5 cm (2 ίντσες) μακρύτερη από την BMW 650i Convertible. Αυτό το επιπλέον μήκος είναι αποτέλεσμα κυρίως της αεροδυναμικά βελτιστοποιημένης πίσω αεροτομής, που χαρίζει ακόμα πιο λεία, αεροδυναμική εμφάνιση. Όπως και στο Coupé, η πλαϊνή γραμμή αρχικά ανεβαίνει απότομα και στη συνέχεια ακολουθεί ομαλά τις καμπύλες του καπό. Η κολόνα A που έχει μετακινηθεί ελαφρώς προς τα πίσω και η φαρδιά κολόνα C χαρίζουν στην κλειστή οροφή ένα σπορ και κομψό προφίλ. Πλήρως ανοιγόμενα πλαϊνά παράθυρα που συγχωνεύονται το ένα μέσα στο άλλο χωρίς ορατό αρμό ή διαχωριστική γραμμή προσδίδουν στη σιλουέτα του αυτοκινήτου μία αίσθηση απουσίας βάρους, σαν να αιωρείται στο χώρο. Πίσω, η πλαϊνή γραμμή καταλήγει σε μία σπορ αεροτομή ενσωματωμένη στο πορτμπαγκάζ, τονίζοντας όλο το ανάγλυφο πίσω τμήμα και τα φώτα που αγκαλιάζουν το αμάξωμα. Το πάνω άκρο των πίσω φώτων συγχωνεύεται ομαλά με τη σχήματος V πλαϊνή γραμμή καταλήγοντας σε μία απαλή καμπύλη.

Αεροδυναμική τελειότητα μέχρι την τελευταία λεπτομέρεια.

Τα διευρυμένα μαρσπιέ αναδεικνύουν τη σπορ, χαμηλωμένη εμφάνιση του αυτοκινήτου. Οι δυνάμεις άνωσης που επενεργούν στον εμπρός άξονα μειώνονται περαιτέρω χάρη στους εντυπωσιακούς καθρέπτες που έχουν βελτιστοποιηθεί στη σήραγγα αεροδυναμικής, ενώ πίσω, τα πιο έντονα στοιχεία είναι οι τέσσερις απολήξεις εξαγωγής, που αποτελούν επίσης χαρακτηριστικό στοιχείο μιας BMW M. Ο διαχύτης και τα πτερύγια σε κάθε πλευρά συμβάλλουν στη βελτίωση των αεροδυναμικών χαρακτηριστικών του αυτοκινήτου. Σε συνδυασμό με την αεροτομή του πορτμπαγκάζ και το εξομαλυμένο κάτω τμήμα του πατώματος, χρησιμεύει επίσης για τη μείωση των δυνάμεων άνωσης στον πίσω άξονα, ενώ ο διαχύτης διασφαλίζει ταυτόχρονα ομαλή ροή αέρα από την τελική μετάδοση.

Συγκριτικά με την BMW 650i Convertible, οι μονάδες φώτων στους προφυλακτήρες είναι ελαφρώς υψηλότερα και η πινακίδα κυκλοφορίας ενσωματώνεται στο πίσω σπόιλερ. Χάρη στις καμπύλες τους για τη διέλευση της ροής αέρα, ακόμα και τα πίσω φώτα βελτιώνουν τα αεροδυναμικά χαρακτηριστικά του αυτοκινήτου. Κυρίως, όμως, εξυπηρετούν για την αύξηση της οδηγικής ασφάλειας με μία ειδική λειτουργία, καθώς τα φώτα στοπ δύο σταδίων συμβάλλουν στην αποφυγή οπίσθιων συγκρούσεων: Όποτε ο οδηγός πατάει φρένο δυνατά, η φωτιζόμενη περιοχή των φώτων στοπ διευρύνεται, προειδοποιώντας τους οδηγούς που ακολουθούν για το δυνατό φρενάρισμα και προτρέποντάς τους να πράξουν το ίδιο. Χρησιμοποιώντας πολύ φωτεινές και ταχείας αντίδρασης λυχνίες LED, που δεν έχουν απαιτήσεις συντήρησης και δεν φθείρονται, όλα τα άλλα φώτα στο πίσω τμήμα του αυτοκινήτου διασφαλίζουν μία σαφή και αξιόπιστη οπτική προειδοποίηση.

Ποιότητα, όχι ποσότητα: βέλτιστο μίγμα υλικών.

Χάρη σε μία βέλτιστη ισορροπία στη χρήση πρωτοποριακών υλικών, η BMW M6 Convertible προσφέρει σχεδόν τέλεια κατανομή βάρους. Εκτός από τα ειδικά διαμορφωμένα τμήματα (tailored blanks) που προσαρμόζουν το πάχος των πάνελ σε ορισμένα σημεία επακριβώς σύμφωνα με τις αντίστοιχες απαιτήσεις, ένας έξυπνος συνδυασμός αλουμινίου και ειδικών πλαστικών υλικών επιτυγχάνει όλα τα χαρακτηριστικά και τις ιδιότητες που απαιτούνται. Ένα παράδειγμα είναι το ελαφρύ αλουμινένιο εμπρός τμήμα του αυτοκινήτου που ζυγίζει περίπου 45 κιλά λιγότερο από μία συμβατική ατσάλινη δομή μπροστά. Άλλο παράδειγμα είναι η βάση στήριξης ελατηρίου και αποσβεστήρα, η οποία κατασκευάζεται από πρεσαριστό χυτό κράμα αλουμινίου. Οι πόρτες και το καπό, από την άλλη, κατασκευάζονται από αλουμίνιο, τα εμπρός πλαϊνά πάνελ από θερμοπλαστικό και το κάλυμμα του διαμερίσματος της οροφής από ένα συνθετικό χυτό έλασμα Sheet Moulding Compound (SMC). Οι εμπρός και πίσω προφυλακτήρες αποτελούνται από πλαστικό ενισχυμένο με ανθρακονήματα και κατασκευάζονται αποκλειστικά στο εργοστάσιο Landshut της BMW νότια του Μονάχου. Στη διαδικασία αυτή, αλλεπάλληλα ξεχωριστά στρώματα πλαστικού ενισχυμένου με ανθρακονήματα τοποθετούνται πάνω σε ένα τμήμα-πυρήνα, «χυτεύονται» μέσω ρητίνης και υπόκεινται σε σκλήρυνση πριν απομακρυνθεί ο πυρήνας. Το αποτέλεσμα είναι ένα εξαιρετικά ελαφρύ και ανθεκτικό κοίλο προφίλ έδρασης, που προσφέρει την ίδια λειτουργία, αντοχή και απόδοση με μία βαρύτερη μονάδα από ατσάλι ή αλουμίνιο.

Ειδικοί βραχίονες στήριξης (όπως π.χ. ράβδοι πίεσης) και  καθώς και διπλά μαρσπιέ διασφαλίζουν υψηλή ακαμψία αμαξώματος κάτω από όλες τις συνθήκες. Μία ακόμα αποκλειστικότητα στην BMW M6 Convertible είναι η πρόσθετη ενίσχυση στο κάτω μέρος του πατώματος. Δύο από τους βραχίονες στήριξης που ήδη διαθέτει η «στάνταρ» BMW 650i Convertible έχουν ενισχυθεί περαιτέρω, ενώ τόσο το υποπλαίσιο του εμπρός άξονα όσο και οι στηρίξεις του κινητήρα έχουν ρυθμιστεί για τα υψηλότερα φορτία και τις δυνάμεις μιας πραγματικά δυναμικής οδήγησης.

Οι βελτιώσεις αυτές δικαιολογούνται από τις αυξημένες δυναμικές επιδόσεις – λαμβάνοντας υπόψη μία αύξηση στην κινητήρια ισχύ κατά 140 hp σε σχέση με την BMW 650i Convertible.  Εν κατακλείδι, η M6 Convertible είναι, κατά βάση, άκαμπτη και ανθεκτική στους κραδασμούς σαν ένα πολύ ισχυρό και ανθεκτικό διθέσιο roadster, ενώ ταυτόχρονα προσφέρει άριστο επίπεδο άνεσης με απουσία κραδασμών, και πολύ υψηλό πρότυπο ασφάλειας σε μία σύγκρουση.

Με απόβαρο (σύμφωνα με τα πρότυπα EU) 2,005 κιλών, η BMW M6 Convertible ζυγίζει 220 κιλά παραπάνω από την αντίστοιχη έκδοση υψηλών επιδόσεων BMW M με σταθερή οροφή. Αυτή η διαφορά βάρους οφείλεται σχεδόν αποκλειστικά στη δομή της οροφής – ενώ η BMW M6 Convertible έχει απλά ένα softtop, αυτό συνεπάγεται την ανάγκη μιας ισχυρής και ανθεκτικής δομής μπαρών και ενός ηλεκτροκινητήρα για το άνοιγμα και κλείσιμο της οροφής. Συγκριτικά με τη BMW 650i Convertible, όμως, η M6 Convertible είναι μόλις 80 κιλά βαρύτερη, επειδή οι μηχανικοί της BMW M κατάφεραν να αντισταθμίσουν σχεδόν πλήρως το επιπλέον βάρους του ισχυρότερου κινητήρα και να διασφαλίσουν μία αρμονική ισορροπία βάρους. Σαν αποτέλεσμα, η BMW M6 Convertible έχει κατανομή φορτίου άξονα σχεδόν 50:50, αγγίζοντας σχεδόν την ιδανική ισορροπία.

Μέγιστη ασφάλεια, ακόμα και σε περίπτωση ανατροπής.

Έχοντας το πλεονέκτημα μιας στιβαρής δομής αμαξώματος, η BMW M6 Convertible πληροί τα υψηλότερα πρότυπα και στον τομέα της παθητικής ασφάλειας. Υψηλής αντοχής βραχίονες χρησιμοποιούν όλο το μήκος της παραμόρφωσής τους, μπροστά και πίσω για βέλτιστη ασφάλεια και προστασία σε κάθε περίπτωση. Ολόκληρη η δομή του εμπρός άκρου είναι σχεδιασμένη για να παρέχει στους επιβάτες βέλτιστη προστασία σε μία σύγκρουση, ενώ ο έξυπνος συνδυασμός ατσαλιών υψηλής και εξαιρετικά υψηλής αντοχής, αλουμινίου, θερμοπλαστικού και SMC βελτιώνουν επίσης τα χαρακτηριστικά ασφαλείας του αυτοκινήτου. Παραδείγματος χάριν, δύο μπάρες από εξελασμένο πρεσαριστό αλουμίνιο σχήματος V στις πόρτες περιορίζουν σημαντικά τον κίνδυνο και το βαθμό διείσδυσης σε μία σύγκρουση από το πλάι.

Το πλαίσιο του παρμπρίζ κατασκευάζεται από διατομές προφίλ, βελτιστοποιημένες μέσω διαμόρφωσης υπό υψηλή πίεση, για αντοχή σε μέγιστα φορτία. Μαζί με τις κολόνες Α που κατασκευάζονται από ατσάλι υψηλής αντοχής και τα rollbars πίσω από τα πίσω προσκέφαλα, το παρμπρίζ αποτελεί τη βασική δομή και διάταξη που δημιουργούν  ένα κλωβό ασφαλείας επιβατών και σε περίπτωση σύγκρουσης.
Μεταβλητής διατομής στοιχεία στο πίσω τορπέτο, στις βάσεις των καθισμάτων και στους διαμήκεις βραχίονες ενισχύουν τα πάνελ του αμαξώματος σε όλα τα σημεία όπου φορτία και δυνάμεις επενεργούν στο αμάξωμα (διαδρομές κατανομής φορτίων σύγκρουσης). Ατσάλι υψηλής αντοχής, από την άλλη, ενισχύει τα πλαϊνά πάνελ εσωτερικά, στη μέση και στην προέκταση των πλαϊνών μαρσπιέ, μέχρι το εμπρός τμήμα. Τέλος, το σύστημα προστασίας από ανατροπή, που κατασκευάζεται από κράμα αλουμινίου υψηλής αντοχής, εκτείνεται σε όλο σχεδόν το πλάτος του αυτοκινήτου, ενσωματώνοντας μία πολύ ισχυρή εγκάρσια δοκό, που συγκρατεί τα roll bar στη θέση τους, και μαζί με το πίσω τορπέτο συμβάλλουν στην αύξηση της ακαμψίας του αμαξώματος.

Σε περίπτωση ανατροπής, τα rollbars ενεργοποιούνται σε κλάσματα δευτερολέπτου από μία μονάδα πίσω από τα προσκέφαλα των πίσω καθισμάτων, και ασφαλίζουν  στην υπερυψωμένη αυτή θέση. Η κατάλληλη ενεργοποίηση των rollbars διασφαλίζεται από το σύστημα Advanced Safety Electronics (ASE), που ταυτόχρονα ανεβάζει τα rollbars και σφίγγει τους προεντατήρες των ζωνών ασφαλείας, ως αντίδραση σε μια «αδυναμία κίνησης» των τροχών ή απώλεια επαφής τους με το οδόστρωμα. Αυτό θέτει σε εφαρμογή τη λειτουργία ασφαλείας που απαιτείται πριν καν το αυτοκίνητο φτάσει σε μία ενδεχόμενη επικίνδυνη γωνία. Αν το αυτοκίνητο δεν ανατραπεί, οι προεντατήρες των ζωνών ασφαλείας απενεργοποιούνται και τα rollbars επιστρέφουν αυτόματα στην αρχική τους θέση.

ASE: βέλτιστη προστασία την κατάλληλη στιγμή.

Οι ζώνες ασφαλείας και στα τέσσερα καθίσματα συνοδεύονται από περιοριστές φορτίου, ενώ τα ενσωματωμένα συστήματα συγκράτησης στα εμπρός καθίσματα περιλαμβάνουν και προεντατήρες. Οι ενισχυμένες πλάτες των εμπρός καθισμάτων, από την άλλη, μεταφέρουν ομαλά τα φορτία και τις δυνάμεις στο πάτωμα του αυτοκινήτου. Το επάνω σημείο στήριξης της ζώνης συνδέεται με το προσκέφαλο και επομένως ρυθμίζεται άριστα στις σωματικές διαστάσεις του αντίστοιχου επιβάτη, διασφαλίζοντας βέλτιστη γεωμετρία και ιδανική γωνία ζώνης.

Ο οδηγός και ο συνοδηγός προστατεύονται από εμπρόσθιους αερόσακους δύο σταδίων, που προσαρμόζουν το βαθμό διόγκωσής τους στη σφοδρότητα ενός ατυχήματος. Πρόσθετοι αερόσακοι στο πλάι, περιορίζουν τον κίνδυνο τραυματισμού στο θώρακα και στο ύψος των γοφών. Όλα τα συστήματα ασφαλείας βελτιώνονται με τη συμβολή του πρωτοποριακού συστήματος της BMW, Advanced Safety Electronics (ASE), ενός δικτυωμένου συστήματος ελέγχου αερόσακων μέσω οπτικών ινών και αποκεντρωμένους αισθητήρες («δορυφόρους») για ακριβή αναγνώριση συνθηκών σύγκρουσης και ταχεία, στοχευμένη ενεργοποίηση των συστημάτων προστασίας επιβατών. Αυτά τα ανώτερα χαρακτηριστικά ασφαλείας τέλος συμπληρώνονται από το BMW Assist που αποστέλλει μία αυτόματη ή μηχανική τηλεφωνική κλήση έκτακτης ανάγκης, σε περίπτωση ατυχήματος.
Βαφή και εσωτερικό: αποκλειστικότητα και ατομικότητα.

Η αποκλειστική απόχρωση της βαφής αποτελεί τυπικό χαρακτηριστικό, και σημαντική παράδοση στη BMW M. Γι’ αυτό ακριβώς, οι μεταλλικές αποχρώσεις M,  Indianapolis Red, Sepang Bronze, Interlagos Blue, και Silverstone αποτελούν ένα ιδιαίτερα ελκυστικό, οπτικό στοιχείο των BMW M6 Convertible. Μία ακόμα επιλογή είναι η μη μεταλλική απόχρωση Alpine White, ενώ η M6 Convertible διατίθεται επίσης σε Sapphire Black, Metallic Silver Grey, Monaco Blue, και Stratos Grey, που αποτελούν την στάνταρ παλέτα αποχρώσεων της BMW Σειράς 6. Τέλος, το λογότυπο της BMW M6,  υπάρχει στις πλαϊνές γρίλιες, στο πίσω μέρος του αυτοκινήτου, και στη φωτιζόμενη επένδυση της πόρτας.

Σύγχρονη κομψότητα και ξεχωριστή λάμψη – αυτά είναι επίσης τα χαρακτηριστικά που κυριαρχούν στο εσωτερικό του πιο δυναμικού ανοιχτού τετραθέσιου της BMW. Πραγματικά, η BMW M6 Convertible διαθέτει όλο το στυλ και τη φινέτσα που εκτιμούν οι θιασώτες των αποκλειστικών convertible, ξεκινώντας από τη μεγάλη γκάμα ρυθμίσεων των καθισμάτων και την ευρυχωρία εσωτερικού και φτάνοντας μέχρι τον ελκυστικό εξοπλισμό άνεσης. Ένα ακόμα, ιδιαίτερο σημείο είναι ο καλαίσθητος συνδυασμός αποκλειστικών υλικών, ενώ το εσωτερικό του αυτοκινήτου αποτελείται από επιφάνειες και γραμμές που αποπνέουν μία αίσθηση στιβαρότητας και δυναμισμού. Μεγάλες, μοντέρνες γραμμές εκτείνονται σε όλο το αυτοκίνητο, και κατά μήκος της κεντρικής κονσόλας και στις επενδύσεις των θυρών, περιβάλλοντας τον οδηγό και το συνοδηγό με δυναμικά σχήματα που παραπέμπουν σε υψηλές επιδόσεις. Σαν αποτέλεσμα, η δυναμική λάμψη που αποπνέει το εξωτερικό του αυτοκινήτου συνεχίζεται και στο εσωτερικό, ενώ ταυτόχρονα τα χρώματα και τα σχήματα της καμπίνας φτάνουν μέχρι το κάλυμμα του διαμερίσματος της οροφής.
Το συμπέρασμα είναι, επομένως, ότι η BMW M6 Convertible αποπνέει μία αληθινά αρμονική αίσθηση τελειότητας, και στο εξωτερικό και στο εσωτερικό.

Η ταπετσαρία καθισμάτων της BMW M6 Convertible είναι αποκλειστική και λειτουργική. Η δερμάτινη ταπετσαρία/επένδυση  δεν έχει μόνο τέλεια εμφάνιση και αίσθηση, αλλά μπορεί να αντιμετωπίζει και τις χειρότερες καιρικές συνθήκες για convertible (π.χ. δυνατός αέρας). Σε αποκλειστική ποιότητα Merino, η δερμάτινη ταπετσαρία διατίθεται σε Black, Silverstone, και Sepang, για τα καθίσματα, την κεντρική κονσόλα και το κάλυμμα του χειρόφρενου καθώς και τα πάνελ των θυρών, τα υποβραχιόνια και τα αλεξήλια. Πίσω,  τα εσωτερικά πλαϊνά πάνελ έχουν επίσης φινίρισμα δέρματος.

Με εξωτερική απόχρωση Black ή Basalt Grey, η οροφή συνδυάζεται με Μαύρη επένδυση εσωτερικού. Τέλος ιδιαίτερα στοιχεία των μοντέλων Μ που προσελκύουν την προσοχή με την πρώτη ματιά είναι οι αποκλειστικές ραφές σε όλα τα καθίσματα καθώς και το λογότυπο Μ στα προσκέφαλα.

Προαιρετικά, μία πλήρως δερμάτινη ταπετσαρία που καλύπτει ακόμα μεγαλύτερη γκάμα χαρακτηριστικών και επιφανειών μέσα στο αυτοκίνητο, διατίθεται σε πέντε χρώματα – τα τρία στάνταρ και την αποκλειστική προσθήκη των Indianapolis Red and Portland Natural Brown. Εδώ, ακόμα και το ταμπλό, οι κολόνες Α, το πάνω τμήμα του παρμπρίζ μαζί με τα αλεξήλια, οι πόρτες, και τα πίσω πλαϊνά πάνελ καθώς και οι ασφάλειες πρόσδεσης οροφής, έχουν όλα φινίρισμα δέρματος.
Επίσης, ο πελάτης μπορεί να επιλέξει τα ένθετα του εσωτερικού, που διατίθενται σε απόχρωση Black Piano, ή ξύλο Madeira και Carrara, ή τέλος, ανθρακονήματα.

Άριστα καθίσματα για δυναμική οδήγηση.

Τα καθίσματα για τον οδηγό και το συνοδηγό έχουν βελτιστοποιηθεί ειδικά για την BMW M6 Convertible. Συγκριτικά με τα καθίσματα της BMW 650i Convertible, τα αφρώδη πλαϊνά τμήματα στο ύψος των ώμων προσφέρουν εξαιρετικά καλή στήριξη κάτω από δυναμικές οδηγικές συνθήκες. Έτσι τα καθίσματα αγκαλιάζουν τώρα το σώμα του επιβάτη με ακόμα μεγαλύτερη σταθερότητα και ασφάλεια. Εξάλλου, ρυθμίζονται ηλεκτρικά ως προς το μήκος, το ύψος, τη βάση και τη γωνία της πλάτης. Μία ηλεκτρικά ρυθμιζόμενη οσφυϊκή υποστήριξη διασφαλίζει πρόσθετη άνεση και ακόμα καλύτερη εφαρμογή στο σώμα του επιβάτη, ενώ το ελεγχόμενο σύστημα θαλάμων αέρα  σε άπειρες θέσεις (γραμμική ρύθμιση) προσφέρει μία άκρως εργονομική θέση καθίσματος, υποστηρίζοντας το μυϊκό σύστημα της πλάτης και απομακρύνοντας τα φορτία από τη σπονδυλική στήλη.
Τέλος, το σύστημα θέρμανσης καθισμάτων τριών σταδίων, ζεσταίνει τη βάση και την πλάτη του καθίσματος καθώς και τα στοιχεία υποστήριξης στο πλάι της πλάτης του επιβάτη.
Δυναμική οδηγική απόλαυση για τέσσερις.

Μέχρι τέσσερις επιβάτες μπορούν να απολαμβάνουν μία συναρπαστική εμπειρία με τη BMW M6 Convertible, ενώ ακόμα και οι πίσω επιβάτες βιώνουν τις χαρές του ταξιδιού με μοναδικό στυλ: Χαλαρώνοντας μέσα σε μπάκετ δερμάτινα καθίσματα ανεξάρτητα το ένα από το άλλο, απολαμβάνουν άνεση και πλευρική στήριξη.
Και χάρη στην εύκολη πρόσβαση μέσω των καθισμάτων οδηγού και συνοδηγού, διασφαλίζεται η άνετη είσοδος και έξοδος για τους πίσω επιβάτες.

Όπως σε όλες τις BMW M, η μπαταρία και το σύστημα επισκευής ελαστικών βρίσκονται στο χώρο αποσκευών. Με όγκο 300 λίτρων, ο χώρος αποσκευών της BMW M6 Convertible είναι ασφαλώς πολύ ευρύχωρος ακόμα και με την οροφή κατεβασμένη. Όταν η οροφή κλείνει και με το διαμέρισμά της αναδιπλωμένο, η χωρητικότητα αυξάνεται περαιτέρω στα 350 λίτρα, με αποτέλεσμα να χωράνε άνετα μία μεγάλη και μία μικρή σκληρή βαλίτσα ή μία μεσαία σκληρή βαλίτσα και δύο τσάντες του γκολφ 46-ιντσών. Τέσσερα σημεία πρόσδεσης στο πάτωμα του χώρου αποσκευών χρησιμεύουν για την ασφαλή στήριξη των μεταφερόμενων αντικειμένων.

Ένα άνοιγμα φόρτωσης σε συνδυασμό με μία τσάντα του σκι που διατίθεται προαιρετικά επιτρέπει την άνετη μεταφορά δύο ζευγαριών σκι μήκους μέχρι 2.05 m ή ενός snowboard. Ο χώρος αποσκευών ανοίγει με τηλεχειρισμό ή με μία λαβή ενσωματωμένη στο λογότυπο της BMW στο πορτμπαγκάζ.
Οι αποθηκευτικοί χώροι, τα κουτιά και άλλοι διαθέσιμοι θάλαμοι στο εσωτερικό για όλων των ειδών τα μικροαντικείμενα είναι κάτι παραπάνω από αρκετοί.

Με χωρητικότητα 4.8 λίτρων, το ντουλαπάκι είναι μεγαλύτερο από το συνηθισμένο, παρόλο φιλοξενεί το CD changer και τις ασφάλειες του αυτοκινήτου.

Cockpit με γνώμονα τις ανάγκες του οδηγού ακτινοβολεί τη λάμψη της Formula 1.

Μέσα στο cockpit που εστιάζεται στις ανάγκες του οδηγού, όλες οι σημαντικές λειτουργίες είναι τοποθετημένες ακριβώς στη σωστή εργονομική διάταξη πάνω ή γύρω από το τιμόνι.

Τα χειριστήρια για όλες τις λειτουργίες είναι εύχρηστα και για τον οδηγό και συγκεντρώνονται γύρω από την κεντρική κονσόλα, η οποία φιλοξενεί επίσης τον Ελεγκτή iDrive. Αυτός εξυπηρετεί για να ενεργοποιεί και να ελέγχει τις λειτουργίες άνεσης του αυτοκινήτου μέσω της Οθόνης Ελέγχου (Control Display). Με γνήσια σχεδίαση από καθαρό αλουμίνιο, ο Ελεγκτής iDrive και η κεντρική κονσόλα ξεχωρίζουν εμφανώς ως προς την εμφάνιση και την αίσθηση σε σχέση με αυτά της BMW 650i Convertible. Η Οθόνη Ελέγχου παρουσιάζει τις λειτουργίες και τις ρυθμίσεις που είναι ενεργά τη συγκεκριμένη στιγμή στο μενού βελτιωμένης δομής της Μ6 μέσω του Συστήματος Διαχείρισης MDrive.

Οι λυχνίες και η ένδειξη που προβάλλει την τρέχουσα θέση του κιβωτίου ενεργοποιούνται στον επιλογέα ταχυτήτων μόλις ο οδηγός ανοίξει την ανάφλεξη.
Τέσσερα μπουτόν πίεσης δίπλα στον επιλογέα SMG ελέγχουν άμεσα τις λειτουργίες δυναμικής οδήγησης Power, DSC, EDC, και Drivelogic.

Το ταχύμετρο και το στροφόμετρο φέρουν χρωμιωμένα πλαίσια, ενώ ο οδηγός λαμβάνει σαφείς πληροφορίες από λευκά νούμερα σε μαύρο φόντο και βελόνες στο παραδοσιακό κόκκινο της BMW M. Τα λευκά φωτεινά πλαίσια στο cockpit ανάβουν μόνιμα, ενώ η παρουσίαση των στροφών του κινητήρα στο στροφόμετρο αποτελεί ένα ακόμα τυπικό χαρακτηριστικό της BMW M: Η κίτρινη περιοχή πρώτης προειδοποίησης και η κόκκινη παρουσιάζουν την κλίμακα στροφών του κινητήρα που ο οδηγός πρέπει να προσέχει στην BMW M6 Convertible, ως συνάρτηση της τρέχουσας θερμοκρασίας λαδιού του κινητήρα.  Όσο πλησιάζει το λάδι τη θερμοκρασία λειτουργίας, η κλίμακα διαθέσιμων στροφών αυξάνεται ανάλογα, επιτρέποντας στον οδηγό να χρησιμοποιεί όλη την ισχύ και τις επιδόσεις του κινητήρα.

Μεταξύ ταχύμετρου και στροφόμετρου, ο οδηγός βρίσκει όλα τα χειριστήρια και τις ενδείξεις που συνήθως υπάρχουν σε ένα σπορ αυτοκίνητο, όπως ένδειξη στάθμης λαδιού, χιλιομετρητής και ένδειξη SMG που παρουσιάζει την τρέχουσα σχέση που έχει εμπλακεί, καθώς και τη λειτουργία Drivelogic.

Το προαιρετικό σύστημα απεικόνισης Head-Up Display (HUD) προβάλλει στον οδηγό όλες τις απαραίτητες πληροφορίες για την οδήγηση ακριβώς στο πεδίο ορατότητάς του. Μετά, με το πάτημα ενός μπουτόν, ο οδηγός μπορεί να επιλέξει είτε τη στάνταρ ένδειξη, ή τον ειδικό τρόπο προβολής πληροφοριών και δεδομένων της BMW M στο παρμπρίζ. Η ειδική ένδειξη BMW M τονίζει τη δυναμική κλίμακα στροφών του κινητήρα και παρουσιάζει επίσης τα βέλτιστα σημεία αλλαγής ταχυτήτων μέσω ειδικής λυχνίας, μια λειτουργία που προέρχεται από τη F1. Τέλος, ο οδηγός ενημερώνεται σε κάθε περίπτωση για την τρέχουσα σχέση που έχει επιλεγεί στο κιβώτιο και την ταχύτητα του αυτοκινήτου.

Το δερμάτινο τιμόνι M είναι το μοναδικό μέσον επικοινωνίας μεταξύ ενός οδηγού με σπορ φιλοδοξίες και του αυτοκινήτου του. Ένα τιμόνι αυτής της ποιότητας επιτρέπει στον οδηγό όχι μόνο να κατευθύνει με ακρίβεια το αυτοκίνητο σε όλες τις καταστάσεις και κάτω από όλες τις συνθήκες, αλλά παράλληλα χάρη στα μπουτόν πολλαπλών λειτουργιών, να ελέγχει μία ολόκληρη γκάμα λειτουργιών του αυτοκινήτου. Προχωρώντας ακόμα περισσότερο, οι μοχλοί SMG επιτρέπουν στον οδηγό να αλλάζει σχέσεις εύκολα και βολικά με το πάτημα ενός μπουτόν, χωρίς να παίρνει τα χέρια του από το τιμόνι. Αυτό, σύμφωνα με τη φιλοσοφία της BMW είναι η σωστή διάσταση της έννοιας της εργονομίας, η οποία βελτιώνει όχι μόνο την οδηγική απόλαυση αλλά και την οδική ασφάλεια.

Πατώντας ένα μπουτόν στο τιμόνι πολλαπλών λειτουργιών, ο οδηγός ενεργοποιεί επίσης τη λειτουργία MDrive, μετατρέποντας ένα άνετο convertible σε καθαρόαιμο σπορ αυτοκίνητο και το αντίθετο με το πάτημα ενός μπουτόν: Μέσω του MDrive, ο οδηγός μπορεί να ανακαλέσει στη μνήμη διάφορες ρυθμίσεις των δυναμικών συστημάτων οδήγησης του αυτοκινήτου, που έχουν διαμορφωθεί εκ των προτέρων στο iDrive. Αυτά είναι Μπουτόν Ισχύος (Power), SMG Drivelogic, DSC Dynamic Stability Control, EDC Electronic Damper Control, Head-Up Display, και το σύστημα μνήμης κλειδιού.

Η BMW M6 Convertible είναι πραγματικά ένα μοναδικό αυτοκίνητο, ακόμα και με στάνταρ εξοπλισμό. Για πιο έντονες πινελιές προσωπικού στυλ και ένα απόλυτα ολοκληρωμένο τελικό αποτέλεσμα, ο πελάτης μπορεί να επιλέξει από μία πλούσια γκάμα ειδικών χαρακτηριστικών για την BMW Σειρά 6 γενικά και για την BMW M6 ειδικότερα.
Δύο έξοχα παραδείγματα είναι το Ενεργό Σύστημα Προβολέων που κυριολεκτικά κατευθύνουν το αυτοκίνητο σε μία στροφή και το cruise control. Επιπλέον, ο πελάτης μπορεί επίσης να επιλέξει από διάφορα ηχοσυστήματα, ειδικά προσαρμοσμένα για το Convertible και από μία πλούσια σειρά συστημάτων επικοινωνίας. Όπως και η ίδια η BMW M6 Convertible, τα έξοχα αυτά χαρακτηριστικά, υπόσχονται κορυφαίο επίπεδο συνολικής τελειότητας και ποιότητας.

3. Καθολική Υπεροχή:

Πλαίσιο και Ανάρτηση.

• Ανώτερα χαρακτηριστικά ανάρτησης, τυπικά μιας BMW M.

• Υψηλό πρότυπο οδηγικής άνεσης και δυναμικών επιδόσεων.

• Μεταβλητό Μπλοκέ Διαφορικό M.

Από μία συνηθισμένη κάμπριο οδηγική εμπειρία μέχρι τη δυναμική οδήγηση που μαζεύει «δέκατα» από στροφή σε στροφή – κανένα άλλο μοντέλο 2+2 δεν προσφέρει την ίδια ποικιλία ευκαιριών, όσο η BMW M6 Convertible.
Πολύ απλά επειδή και η παραμικρή πίεση του πεντάλ γκαζιού απελευθερώνει όλο το αγωνιστικό DNΑ της BMW M6, ενώ ταυτόχρονα αυτό το μοναδικό τετραθέσιο λειτουργεί παράλληλα σαν αποκλειστικό, άνετο πολυτελές convertible για πολύ απαιτητικούς πελάτες.

Η μοναδική οδηγική εμπειρία που προσφέρει η BMW M6 Convertible προέρχεται από το συνδυασμό μιας απίστευτα πολιτισμένης, ομαλής λειτουργίας, αφενός, και μιας απαράμιλλα δυναμικής συμπεριφοράς και υψηλών επιδόσεων, αφετέρου. Στην καθημερινή κίνηση η BMW M6 Convertible εκφράζει απλά τις ανώτερες δυνατότητες επιδόσεών της και μία μόνιμη υπεροχή που δεν αφήνει καμία αμφιβολία για τα απίστευτα αποθέματα ισχύος τα οποία είναι διαθέσιμα οποιαδήποτε στιγμή.

Η δημιουργία ενός τόσο πολυτάλαντου οχήματος οφείλεται κυρίως στους ειδικούς πλαισίου και ανάρτησης της BMW M GmbH: Κατά την εξέλιξη της BMW M6 Convertible, δημιούργησαν ένα αυτοκίνητο με πλείστες δυναμικές αρετές, που είναι ιδανικές και για τις πιο απαιτητικές αγωνιστικές πίστες όπως η Nordschleife του Nurburgring ή τα ελικοειδή ορεινά περάσματα στις Maritime Alps, για συνηθισμένα ταξίδια στην Boulevard La Croisette, και τέλος για πολύ υψηλές ταχύτητες στην «ευθεία τερματισμού».

Σετάρισμα ανάρτησης – πραγματικό αριστούργημα.

Εστιάζοντας αποκλειστικά στην BMW M6 Convertible, οι μηχανικοί και οι ειδικοί της ανάρτησης της BMW M επέλεξαν ακριβώς την κατάλληλη ρύθμιση ελατηρίου, αποσβεστήρα και αντιστρεπτικής δοκού, προσφέροντας στους επιβάτες τις σπορ αρετές της Coupé έκδοσης και την άνεση ενός πολυτελούς μοντέλου. Κατά τη διάρκεια εξέλιξης του πλαισίου και της ανάρτησης, επομένως, οι μηχανικοί κατάφεραν και εξισορρόπησαν τις πιο αντιφατικές απαιτήσεις και λειτουργίες – από τη μία πραγματικά εντυπωσιακές επιδόσεις που απαιτούν μία σκληρή, σπορ ρύθμιση, και από την άλλη ξεκούραστη οδήγηση με το υψηλότερο πρότυπο άνεσης που θα μπορούσε κανείς να φανταστεί.

Το πλαίσιο και η ανάρτηση της BMW M6 Convertible προσφέρει και τα δύο: Και ενώ η άμεση πληροφόρηση για τις συνθήκες του δρόμου συμβάλλει στις σπορ αρετές του αυτοκινήτου σε τυπικό στυλ BMW M, η κάμπριο οδήγηση με ομαλή και άνετη επαφή με το δρόμο είναι συνυφασμένη με μία γνήσια, ξεκούραστη εμπειρία. Γενικά, επομένως, η BMW M6 Convertible αποτελεί πρότυπο σχεδίασης και μηχανολογίας ανάρτησης – σκληρή όσο χρειάζεται για να μεταφέρει και τα 507 άλογα στο δρόμο, και άνετη στο βαθμό που απαιτεί ένα τετραθέσιο πολυτελές κάμπριο.

Ταυτόχρονα, η ανάρτηση είναι από τις ελαφρύτερες του είδους της στον κόσμο, κάτι πολύ σημαντικό, λαμβάνοντας υπόψη ότι το Convertible ζυγίζει αναπόφευκτα περίπου 220 κιλά παραπάνω από το Coupé με σταθερή οροφή. Αλλά αυτό το πρόσθετο βάρος αποτελεί από μια σκοπιά ένα σημείο πολύ θετικό για τη δυναμική συμπεριφορά του αυτοκινήτου, καθώς οι μηχανικοί της BMW M κατάφεραν σχεδιαστικά και κατασκευαστικά να κατεβάσουν το κέντρο βάρους του Convertible σε ακόμα χαμηλότερο σημείο, σε σχέση με την BMW M6 Coupé: Η ειδική διάταξη των μπαρών οροφής και ο ηλεκτροκινητήρας για το άνοιγμα και το κλείσιμο της οροφής μεταφέρει θετικά την κατανομή βάρους προς τα πίσω, με το 49.8% του συνολικού βάρους του αυτοκινήτου να μεταφέρεται στον πίσω άξονα.

Η αναλογία ισχύος/βάρους είναι εξίσου εντυπωσιακή: Εφαρμόζοντας το πρότυπο DIN στον υπολογισμό της αναλογίας μεταξύ βάρους του αυτοκινήτου και κινητήριας ισχύος, καταλήγουμε σε μία τιμή 3.8 kg ανά ίππο στην BMW M6 Convertible. Επομένως δεν προκαλεί έκπληξη το γεγονός ότι οι χρόνοι γύρου του αυτοκινήτου στην πίστα Nordschleife του Nurburgring, όπου όλα τα μοντέλα Μ της BMW δοκιμάζονται σε αγωνιστικούς ρυθμούς, είναι σχεδόν ίδιοι με τους χρόνους του Coupé.
Παρά τις αγωνιστικές αρετές της BMW M6 Convertible, ο οδηγός και οι συνεπιβάτες βιώνουν μία ομαλή, πολιτισμένη και απλά υποδειγματική εμπειρία με την BMW M6 Convertible: Η ανάρτηση αποσβένει μικρές ή μεγάλες ανωμαλίες λόγω κακών οδικών συνθηκών με απαράμιλλη άνεση και στυλ. Το μόνο φτάνει που στον οδηγό είναι η πληροφόρηση που χρειάζεται για να αντιμετωπίσει την αντίστοιχη οδηγική κατάσταση. Επομένως, γενικά, το Convertible προσφέρει υποδειγματική άνεση κύλισης σε όλα τα είδη των δρόμων και επιφανειών, ενώ το πλεονέκτημα για τον οδηγό είναι η ακρίβεια συμπεριφοράς και η βίωση ενός μοναδικού επιπέδου άνεσης σε όλες τις περιπτώσεις.

Μικρότερο βάρος, υψηλή ακαμψία, ακριβής συμπεριφορά.

Με εξαίρεση μερικά εξαρτήματα που δέχονται εξαιρετικά υψηλά φορτία, όπως τα ημίμπαρα, τα ρουλεμάν των τροχών ή οι αρθρώσεις, ο εμπρός άξονας με δύο βραχίονες και γόνατα ελατηρίων της BMW M6 Convertible κατασκευάζεται αποκλειστικά από αλουμίνιο. Το σχήματος U υποπλαίσιο του εμπρός άξονα εδράζει το μηχανισμό της κρεμαγιέρας, την αντιστρεπτική δοκό, και τους βραχίονες. Ένα μεγάλο αλουμινένιο πάνελ χαρίζει στο υποπλαίσιο του άξονα μέγιστη πλευρική ακαμψία και διασφαλίζει ακριβή απόκριση στις εντολές του οδηγού. Επίσης φέρει δύο εισαγωγές NACA που παρέχουν αέρα ψύξης, μεταξύ άλλων, στο κιβώτιο χωρίς - με οποιονδήποτε τρόπο - να υπονομεύουν τα αεροδυναμικά χαρακτηριστικά του κάτω μέρους του πατώματος. Αυτές οι εισαγωγές σχήματος σχισμής, που λεπταίνουν στο εσωτερικό για να αυξήσουν τη ροή αέρα, αρχικά εξελίχθηκαν για απαιτήσεις αεροδιαστημικής και πήραν το όνομά τους από την Εθνική Συμβουλευτική Επιτροπή Αεροναυπηγικής - National Advisory Committee for Aeronautics (NACA), τον οργανισμό που προηγήθηκε της NASA.

Servotronic με δύο χαρτογραφήσεις ελέγχου.

Το σύστημα διεύθυνσης της BMW M6 Convertible ικανοποιεί επίσης πλείστες διαφορετικές απαιτήσεις, με το Servotronic να μεταβάλλει το βαθμό υποβοήθησης μέσω ατομικών χαρτογραφήσεων ελέγχου ανάλογα με την ταχύτητα του οχήματος και τις στροφές του κινητήρα. Το αποτέλεσμα είναι ένα υψηλό επίπεδο υποβοήθησης διεύθυνσης για ομαλούς και άνετους ελιγμούς καθώς και άριστη θέση τιμονιού που κρατά το αυτοκίνητο στην πορεία του στις υψηλές ταχύτητες. Για τον οδηγό αυτό σημαίνει ευκολότερο παρκάρισμα, αφενός, και ανώτερη ασφάλεια στις υψηλές ταχύτητες, αφετέρου. Χάρη στο Servotronic, δεν απαιτούνται απότομες κινήσεις στο τιμόνι, ακόμα και σε ένα ξαφνικό ελιγμό.
Δύο χαρτογραφήσεις ελέγχου Servotronic που αντιστοιχούν στο εκάστοτε τρέχον πρόγραμμα του EDC διατηρούν τα ίδια πλεονεκτήματα και αίσθηση από το σύστημα διεύθυνσης σε όλες τις περιπτώσεις. Προσφέροντας πολύ άμεση απόκριση τιμονιού και εξίσου άμεση, ακριβή πληροφόρηση στον οδηγό, η σπορ χαρτογράφηση ελέγχου διασφαλίζει εξαιρετικά δυναμικές, σπορ επιδόσεις, ενώ το σετάρισμα άνεσης διασφαλίζει ανώτερη οδηγική άνεση και πολιτισμένη λειτουργία, πλεονεκτήματα που χαίρουν υψηλής εκτίμησης κυρίως στο ταξίδι με ανοιχτή οροφή.

Πίσω άξονας – άριστο σετάρισμα και έξυπνη τεχνολογία ελαφρού βάρους.

Ο πίσω άξονας τεσσάρων συνδέσμων κατασκευάζεται επίσης σχεδόν αποκλειστικά από αλουμίνιο και προσφέρει άριστη ευστάθεια και οδηγική άνεση. Πτερύγια ψύξης στο αλουμινένιο κάλυμμα της τελικής μετάδοσης μειώνουν τις θερμοκρασίες στη μονάδα τελικής μετάδοσης έως και 15 °C σε σχέση με μία συμβατική σχεδίαση, μειώνοντας σημαντικά όλα τα θερμικά φορτία που επενεργούν στο κιβώτιο.

Η τελική μετάδοση συνδέεται με το κιβώτιο SMG (Sequential Manual Gearbox) με έναν άξονα δύο τμημάτων τεμαχίων, ο οποίος φέρει έναν δίσκο Hardy μπροστά, έναν ισαπέχω βραχίονα περιστροφής πίσω και ένα κεντρικό ρουλεμάν. Με στόχο το ελάχιστο βάρος, ο άξονας αποτελεί μία στρεπτικά άκαμπτη, σωληνωτή δομή.

Μπλοκέ Διαφορικό M για έξτρα ασφάλεια και οδηγική απόλαυση.

Η τελική μετάδοση περιλαμβάνει το Μεταβλητό Μπλοκέ Διαφορικό Μ της BMW. Όποτε είναι απαραίτητο, αυτή η μονάδα μετάδοσης μπορεί να παράγει μέχρι 100% εμπλοκή, βελτιστοποιώντας και την οδηγική ευστάθεια και την πρόσφυση, κυρίως επιταχύνοντας στην έξοδο μιας στροφής. Όποτε ο οδηγός προτιμά πιο σπορ και δυναμικό στυλ οδήγησης και σε δρόμους με υψηλό συντελεστή τριβής, το Μπλοκέ Διαφορικό M αυξάνει τα θετικά χαρακτηριστικά της πίσω κίνησης, προσφέροντας επομένως μεγαλύτερη ασφάλεια και οδηγική απόλαυση σε όλες τις περιπτώσεις.

Σε ένα συμβατικό, μπλοκέ διαφορετικό τύπου Torsen (ανίχνευση ροπής), η συνολική ελκτική ισχύς που μεταφέρεται στο δρόμο εξαρτάται από την πρόσφυση που επιτυγχάνει ο τροχός με το χαμηλότερο επίπεδο τριβής στην επιφάνεια του δρόμου, δηλαδή ο τροχός που ολισθαίνει περισσότερο. Εμφανώς, αυτό περιορίζει την πρόσφυση, κυρίως στο χιόνι, το χώμα ή τον πάγο. Το Μεταβλητό Μπλοκέ Διαφορικό Μ που ανιχνεύει τις στροφές του κινητήρα, από την άλλη πλευρά, προσφέρει στο αυτοκίνητο μία σημαντική αύξηση στην πρόσφυση, ακόμα και σε δρόμους με μεγάλη διαφορά μεταξύ των συντελεστών τριβής – σε οριακές περιπτώσεις μεταφέροντας ακόμα και όλη την ισχύ του κινητήρα μέσω του τροχού με τον καλύτερο συντελεστή πρόσφυσης.

Εμφανώς, αυτό προσφέρει στην BMW M6 Convertible ασυνήθιστα καλά οδηγικά χαρακτηριστικά το χειμώνα, καθώς το Μεταβλητό Μπλοκέ Διαφορικό Μ εμπλέκει τους κινητήριους τροχούς ανάλογα με τη διαφορά στην ταχύτητα περιστροφής τους. Αυτό σημαίνει ότι ένας τροχός που δεν μεταφέρει πια όλη την ισχύ του κινητήρα – για παράδειγμα ο εσωτερικός τροχός σε γρήγορες στροφές – δεν επιφέρει πλήρη μείωση της ελκτικής πρόσφυσης σε μία προσπάθεια να εμποδιστεί το σπινάρισμα του τροχού αυτού. Αντί αυτού, η εμπλοκή ελέγχεται πάντα ατομικά ανάλογα με τις ανάγκες, ενώ  επιτάχυνση και πρόσφυση διατηρούνται στα σωστά επίπεδα σε όλες τις περιπτώσεις.

DSC στη Διάταξη Μ για αυξημένη ασφάλεια.

Το πλαίσιο και η ανάρτηση όλων των μοντέλων BMW M διασφαλίζουν ανώτερη δυναμική και ασφάλεια κάτω από όλων των ειδών τις καθημερινές οδηγικές συνθήκες.
Σε εξαιρετικές περιπτώσεις που φτάνουν στα όρια των νόμων της φυσικής, τον έλεγχο αναλαμβάνει το Σύστημα Ελέγχου Δυναμικής Ευστάθειας της BMW - Dynamic Stability Control (DSC) που παρακολουθεί συνεχώς τις οδηγικές συνθήκες του αυτοκινήτου και παρεμβαίνει όποτε κρίνεται απαραίτητο στο σύστημα διαχείρισης του κινητήρα για τη μείωση των κινητήριων δυνάμεων ή την ενεργοποίηση του φρένου σε έναν συγκεκριμένο τροχό. Το DSC, επομένως, αυξάνει την οδηγική ασφάλεια, για παράδειγμα σε έναν ολισθηρό δρόμο, σε απότομους ελιγμούς, ή όταν το αυτοκίνητο κινδυνεύει να χάσει την ευστάθειά του σε μία στροφή.

Στην BMW M6 Convertible, το DSC (Dynamic Stability Control) είναι άριστα προσαρμοσμένο στο βάρος και το κέντρου βάρους του αυτοκινήτου. Επίσης ενσωματώνει μία ειδική διάταξη Μ που επιτρέπει στον οδηγό να επιλέγει διάφορα προγράμματα δυναμικής οδήγησης μέσω της ειδικής μονάδας ελέγχου MDrive. Ενώ λοιπόν το πρώτο στάδιο του DSC είναι βασικά ίδιο με του συστήματος της BMW 650i Convertible, το M Dynamic Mode (MDM) ικανοποιεί τον οδηγό με γνήσιες σπορ φιλοδοξίες. Πραγματικά, αυτή η αποκλειστική, συμπληρωματική λειτουργία προσφέρει στους θιασώτες της σπορ οδήγησης μία εντελώς νέα διάσταση δυναμικής συμπεριφοράς, επιτρέποντάς τους να απολαμβάνουν τις μέγιστες διαμήκεις και πλευρικές επιταχύνσεις του αυτοκινήτου, απλά και μόνο με το πάτημα ενός μπουτόν της μονάδας  ελέγχου του MDrive.

Απολαμβάνοντας αυτή την αποκλειστική επιλογή, ο οδηγός μπορεί να δοκιμάζει τα απόλυτα όρια των νόμων της «οδηγικής φυσικής», με το DSC να μην παρεμβαίνει πριν το αυτοκίνητο φτάσει στο απόλυτο όριο και επιτρέποντάς του να χειρίζεται τη μέγιστη δυνατή ισχύ με μικρές μόνο διορθώσεις υπερστροφής μέσω του τιμονιού (ανάποδο τιμόνι).

Ένα προειδοποιητικό σήμα στο ταμπλό ενημερώνει τον οδηγό ότι η λειτουργία M Dynamic έχει ενεργοποιηθεί. Τέλος, ο οδηγός μπορεί να απενεργοποιεί πλήρως το DSC, όπως σε όλα τα μοντέλα BMW.

Μπουτόν Ισχύος (Power) για ατομικό έλεγχο των χαρακτηριστικών του κινητήρα.

Τέλος, η BMW M6 Convertible αποκαλύπτει τις έξοχες αρετές της με ταχύτητα αλλά και άνεση ταυτόχρονα. Με άλλα λόγια, ο οδηγός δεν χρειάζεται πάντα όλη την ισχύ του V10 για έξοχες στιγμές απόλαυσης κάτω από όλες τις συνθήκες. Ακριβώς γι’ αυτό, το εξαιρετικά άνετο πρόγραμμα επιδόσεων P400 ενεργοποιείται αυτόματα κατά την εκκίνηση του κινητήρα, προσφέροντας αρχική κινητήρια ισχύ 400 hp. Μετά το μόνο που πρέπει να κάνει ο οδηγός είναι να πατήσει το μπουτόν MDrive στο τιμόνι ή το μπουτόν Power στο κάλυμμα του επιλογέα ταχυτήτων για να απολαύσει και τους 507 hp που παράγει ο κινητήρας, με το πεντάλ του γκαζιού να ανταποκρίνεται ακόμα πιο άμεσα, διασφαλίζοντας μία εξαιρετικά σπορ και δυναμική οδηγική απόλαυση στο πρόγραμμα P500.

EDC Electronic Damper Control – Ηλεκτρονικός Έλεγχος Απόσβεσης: από σπορ, σκληρή ρύθμιση μέχρι άνετη και ομαλή.

Το EDC Electronic Damper Control προσφέρει συνεχή, ηλεκτρονική ρύθμιση αποσβεστήρων σε άπειρες θέσεις. Πατώντας απλά το μπουτόν MDrive, ο οδηγός μπορεί να επιλέγει τα χαρακτηριστικά της ανάρτησης σε τρία βήματα, από σπορ και σκληρή ρύθμιση μέχρι άνετη και ομαλή. Συγκριτικά με την BMW M6 Coupé, η ρύθμιση των αποσβεστήρων είναι περισσότερο προσανατολισμένη στην οδηγική άνεση, κάτι που δείχνει ότι το Convertible σχεδιάστηκε και μελετήθηκε με γνώμονα το έξοχο στυλ και την οδηγική ποιότητα. Στο σπορ πρόγραμμα, από την άλλη πλευρά, η ρύθμιση και τα χαρακτηριστικά της ανάρτησης είναι σχεδόν τα ίδια με του Coupé.

Ένα ακόμα πλεονέκτημα του EDC είναι ότι τα χαρακτηριστικά κραδασμών του αυτοκινήτου και η οδηγική άνεση παραμένουν σταθερά, ανεξάρτητα από τις τρέχουσες συνθήκες φορτίου και σε όλη τη διάρκεια του κύκλου ζωής της BMW Σειρά 6 Convertible.

Υψηλής απόδοσης φρένα από το μηχανοκίνητο αθλητισμό.

Σε συνάρτηση με την υψηλή ισχύ και τις έξοχες επιδόσεις της, η BMW M6 Convertible υιοθετεί ένα υψηλής απόδοσης σύστημα φρένων με βελτιστοποιημένου βάρους συνθετικούς δίσκους 374 x 36 mm (14.72 x 1.42´´) μπροστά και 370 x 24 mm (14.57 x 0.94´´) πίσω. Πλευστές δαγκάνες δύο εμβόλων από αλουμίνιο βελτιστοποιούν το βάρος και την ακαμψία, μειώνοντας τις μη αναρτώμενες μάζες και επομένως αναβαθμίζοντας τόσο την ευελιξία του αυτοκινήτου, όσο και την οδηγική ασφάλεια και άνεση. Το αποτέλεσμα αυτής της τεχνολογίας είναι εντυπωσιακή ελκτική ισχύς και επιτάχυνση, καθώς η BMW M6 Convertible ακινητοποιείται από τα 100 km/h σε 36 m και σε κάτω από 140 m από 200 km/h.

Ο συνεχής έλεγχος της φθοράς των τακακιών διασφαλίζει αξιόπιστη απόδοση και λειτουργία του συστήματος πέδησης, διατηρώντας τη βέλτιστη αποτελεσματικότητά του σε όλες τις περιπτώσεις και κάτω από όλες τις συνθήκες. Στην περίπτωση αυτή, ένας αισθητήρας στα τακάκια προσδιορίζει το τρέχον επίπεδο φθοράς και μεταφέρει τις πληροφορίες που λαμβάνει στη μονάδα ελέγχου DSC, που με τη σειρά της παρακολουθεί την τρέχουσα κατάσταση των τακακιών και προσδιορίζει σε πόσο διάστημα θα χρειαστούν αντικατάσταση ανάλογα με το προσωπικό στυλ οδήγησης κάθε χρήστη. Οι πληροφορίες αυτές χρησιμοποιούνται για το Condition-Based Service (CBS) της BMW, προκειμένου να προσδιοριστεί πότε απαιτούνται εργασίες service και συντήρησης.

Ζάντες: ελαφρές και ελκυστικές.

Και μόνο λόγω των μεγάλων δισκόφρενων, η BMW M6 Convertible διατίθεται με μεγάλες και δυναμικές ζάντες. Στάνταρ προσφέρονται οι αποκλειστικές ζάντες 19-ιντσών από σφυρήλατο αλουμίνιο, με πέντε διπλές ακτίνες, για μία ιδιαίτερα κομψή εμφάνιση – κάθε μία από αυτές τις ζάντες είναι 1.8 κιλά ελαφρύτερη από μία συμβατική ζάντα χυτού αλουμινίου. Προαιρετικά, το Convertible διατίθεται επίσης με τις αλουμινένιες ζάντες με ακτίνες ράντιαλ που ήδη φέρει η BMW M5.

Σε στεγνό και βρεγμένο δρόμο, ελαστικά διαστάσεων 255/40 ZR 19 μπροστά και 285/35 ZR 19 πίσω, μεταφέρουν υψηλές πλευρικές και διαμήκεις δυνάμεις στο δρόμο για άριστη ακρίβεια. Παρά το υψηλό επίπεδο άνεσης κύλισης, τα ελαστικά αυτά παρέχουν άριστη αίσθηση στον οδηγό, διατηρώντας το αυτοκίνητο στην πορεία του μέχρι το απόλυτο όριο.

Σύστημα επισκευής ελαστικών αντικαθιστά τη ρεζέρβα.

Το Σύστημα Επισκευής Ελαστικών αποτελείται από ένα Δείκτη Ζημιάς Ελαστικού -  Tyre Defect Indicator και το Σύστημα Επισκευής Ελαστικού Μ - M Mobility System (MMS) προειδοποιώντας τον οδηγό μέσω ενός οπτικού και ενός ακουστικού σήματος για οποιαδήποτε ξαφνική ή σταδιακή απώλεια πίεσης σε ένα από τα ελαστικά. Χάρη στην ειδική γεωμετρία της στεφάνης των ζαντών, ακόμα και ένα τελείως ξεφούσκωτο ελαστικό συγκρατείται στη ζάντα, επιτρέποντας στον οδηγό να σταματήσει το αυτοκίνητο με ασφάλεια.

Το M Mobility System είναι τοποθετημένο σε ένα συμπαγές κουτί στο χώρο αποσκευών της BMW M6 Convertible και χρησιμεύει για τη στεγανοποίηση οπών στο ελαστικό, μεγέθους μέχρι 6 mm. Στην πράξη, αυτό επιτρέπει στον οδηγό να αντιμετωπίζει όλα τα κλαταρίσματα χωρίς αλλαγή τροχού. Αποφασίζοντας λοιπόν την κατάργηση της ρεζέρβας ή εφεδρικού τροχού, επιτυγχάνεται μείωση βάρους πάνω από 20 κιλά.

4. Ελεγχόμενη Δύναμη:

Σύστημα Παραγωγής/Μετάδοσης Ισχύος.

• Υψηλόστροφη κινητήρια μονάδα V10.

• Επτατάχυτο κιβώτιο SMG.

• Τεχνολογία Formula 1 για το δρόμο.

Η μονάδα V10 που δημιουργήθηκε από την BMW M GmbH είναι ένας από τους πιο συναρπαστικούς κινητήρες που είχε ποτέ τετρατάχυτο convertible παραγωγής. Αυτό είναι αναμενόμενο, αν σκεφθούμε ότι ο έξοχος κινητήρας βασίζεται στην παγκοσμίου φήμης δεκακύλινδρη μονάδα της Formula 1 που θεωρείτο ο ισχυρότερος κινητήρας στην υψηλότερη κατηγορία του μηχανοκίνητου αθλητισμού μέχρι την αλλαγή στους κανόνες και τους κανονισμούς το 2006.

Ο V10 της BMW M6 Convertible μοιράζεται όχι μόνο τον ίδιο αριθμό των κυλίνδρων και τη διάταξή τους, αλλά και τη φιλοσοφία υψηλών στροφών με αυτή την έξοχη μονάδα της F1. Το αποτέλεσμα είναι τεράστια ιπποδύναμη και ελκτική ισχύς από τις υψηλές στροφές του κινητήρα, ένα πλεονέκτημα όλων των ατμοσφαιρικών κινητήρων υψηλών επιδόσεων της BMW M GmbH. Τα δεδομένα και οι αριθμοί και μόνον είναι κάτι παραπάνω από εντυπωσιακά: δέκα κύλινδροι, κυβισμός πέντε λίτρων, απόδοση ισχύος 373 kW/507 hp, μέγιστη ροπή 520 Nm, και ανέβασμα στροφών έως τις 8,250 rpm το δηλώνουν πέρα από κάθε αμφιβολία.

Όσο εντυπωσιακά κι αν φαίνονται όλα αυτά στη θεωρία, οι αρετές του κινητήρα είναι ακόμα πιο συναρπαστικές στο δρόμο: Με ένα απλό άγγιγμα του πεντάλ του γκαζιού, ο οδηγός μπορεί να απολαύσει τα χαρακτηριστικά ενός τυπικού, σπορ κινητήρα υψηλών επιδόσεων, στην BMW M6 Convertible που θυμίζει ακόμα και στον ήχο του, την προηγούμενη κινητήρια μονάδα της F1.

Τεχνολογία Formula 1 για το δρόμο.

Η BMW M ανέκαθεν θεωρούσε την φιλοσοφία των υψηλόστροφων κινητήρων – περισσότερη ισχύς από τις υψηλότερες στροφές – ως την καλύτερη και πλέον κατάλληλη στρατηγική. Απεικονίζοντας αυτή τη φιλοσοφία, η κινητήρια μονάδα V10 φτάνει σε επίπεδα στροφών που μέχρι τώρα θεωρούνταν ακατόρθωτα για κινητήρα παραγωγής, λόγω των τεράστιων δυνάμεων που επενεργούν στα υλικά και τα εξαρτήματα: Στις 8,000 σ.α.λ., το καθένα από τα δέκα έμβολα καλύπτει περίπου 20 m το δευτερόλεπτο – σχεδόν διπλάσια από ότι τα έμβολα της κινητήριας μονάδας της F1. Αλλά ενώ η μακροζωία αποτελεί σχετικό παράγοντα στο μηχανοκίνητο αθλητισμό, μία κινητήρια μονάδα M θα διαρκέσει για όλη τη λειτουργική ζωή ενός αυτοκίνητου, που προορίζεται για πολλά χρόνια οδηγικής απόλαυσης – σε όλα τα είδη του καιρού, κάτω από όλες τις συνθήκες και με όλα τα οδηγικά στυλ.

Η φιλοσοφία του υψηλόστροφου κινητήρα προσφέρει αποφασιστικά πλεονεκτήματα: Πρώτον, ισχύς ανά λίτρο 101 hp, γενικά κάτι που συναντάται μόνο σε αγωνιστικά μοντέλα, με τη μέγιστη ισχύ των 507 hp (373 kW) να προέρχεται από σχετικά μικρό κυβισμό 4,999 cc. Δεύτερον, η συμπαγής σχεδίαση και διαστάσεις του κινητήρα εξυπηρετούν για τη μείωση του συνολικού βάρους αυτής της υψηλών επιδόσεων μονάδας, στα 240 kg μόλις.

Σε αντίθεση με αντίστοιχα ισχυρούς κινητήρες που βασίζονται όμως σε διαφορετική φιλοσοφία, ο υψηλόστροφος κινητήρας Μ επιτρέπει τη χρήση ελαφρύτερου κιβωτίου και πιο κοντών σχέσεων μετάδοσης, μειώνοντας το βάρος και τις μάζες που επιταχύνονται στο αυτοκίνητο. Αυτό και πάλι ωφελεί τη δυναμική συμπεριφορά της BMW M6 Convertible, και κυρίως την επιτάχυνση του αυτοκινήτου που προέρχεται από την ανώτερη ροπή στις υψηλές στροφές και τον κατάλληλο συνολικό λόγο μετάδοσης. Υπερέχοντας άλλων φιλοσοφιών, ο υψηλόστροφος V10 επιτρέπει άριστες σχέσης μετάδοσης κιβωτίου και τελικής μετάδοσης (διαφορικό), μεταφέροντας εντυπωσιακή ισχύ και επιδόσεις στους κινητήριους τροχούς σε όλες τις περιπτώσεις.

Αποδίδοντας μέγιστη ροπή 520 Nm στις 6,100 σ.α.λ., ο V10 εγγυάται υψηλά αποθέματα ισχύος σε όλες τις συνθήκες, κυρίως καθώς τα 450 Nm ξεκινούν από τις μόλις 3,500 σ.α.λ. και το 80% της μέγιστης ροπής του κινητήρα διατηρείται σταθερό σε μια περιοχή 5,500 σ.α.λ. Καθώς κάτι τέτοιο είναι ασυνήθιστο για σπορ κινητήρα ο οδηγός απολαμβάνει όλα τα πλεονεκτήματα ανά πάσα στιγμή: Η BMW M6 Convertible είναι κορυφαία και σε σπορ επιδόσεις και σε χαλαρή οδήγηση στους επαρχιακούς δρόμους. Η επιτάχυνση 0–100 km/h, για παράδειγμα, απαιτεί 4.8 δευτερόλεπτα και η BMW M6 Convertible χρειάζεται 22.9 δεύτερα για να καλύψει ένα χιλιόμετρο από στάση. Η επιτάχυνση 80–120 km/h με τέταρτη σχέση, ολοκληρώνεται σε 4.7 δευτερόλεπτα μόλις, και αυτό αποτελεί περαιτέρω απόδειξη των έξοχων επιδόσεων του αυτοκινήτου.

Δέκα κύλινδροι – η ιδανική φιλοσοφία για σπορ οδήγηση.

Μελετώντας τις διαστάσεις και τον αριθμό των εξαρτημάτων, δέκα κύλινδροι είναι η ιδανική φιλοσοφία κινητήρα. Ένα περαιτέρω πλεονέκτημα είναι ότι ο κυβισμός των 500 cm3 σε κάθε κύλινδρο είναι ιδανικός για μία αποδοτική διαδικασία καύσης: η μονάδα M συνδυάζει δύο σειρές πέντε κυλίνδρων η καθεμία σε γωνία V 90° και μόλις 17 χιλιοστά απόσταση μεταξύ των κυλίνδρων, για τη δημιουργία ενός εξαιρετικά συμπαγούς κινητήρα σε ιδανική διάταξη.
Η γωνία των 90° επιλέχθηκε λόγω της έξοχης ισορροπίας μαζών για ελάχιστους κραδασμούς και μέγιστο επίπεδο άνεσης, επιτυγχάνοντας τον ιδανικό συνδυασμό ομαλής λειτουργίας και αντοχής των εξαρτημάτων.

Με υψηλές στροφές κινητήρα, πιέσεις καύσης και θερμοκρασίες που υποβάλλουν τον στροφαλοθάλαμο σε μέγιστα φορτία, οι μηχανικοί της BMW M επέλεξαν μία εξαιρετικά συμπαγή και στρεπτικά άκαμπτη δομή με πλάκα έδρασης στροφάλου. Σχεδιασμένος για ανώτερη ακαμψία και άριστο ζύγισμα, ο στρόφαλος κατασκευάζεται από σφυρήλατο ατσάλι υψηλής αντοχής, εδράζεται σε έξι ρουλεμάν, και ζυγίζει μόλις 21.8 κιλά.
Τα βελτιστοποιημένου βάρους έμβολα, από την άλλη, κατασκευάζονται από χυτό κράμα αλουμινίου υψηλής αντοχής στις θερμοκρασίες και φέρουν ειδική επίστρωση σιδήρου.
Το βάρος των εμβόλων είναι μόλις 481.7 γραμμάρια συμπεριλαμβανομένων των πείρων και των ελατηρίων. Αλλά και το βάρος των τραπεζοειδών μπιελών που κατασκευάζονται από ατσάλι υψηλής αντοχής έχει επίσης βελτιστοποιηθεί μέχρι το τελευταίο γραμμάριο.

Οι κυλινδροκεφαλές από μονοκόμματο αλουμίνιο έχουν τέσσερις βαλβίδες ανά κύλινδρο, τυπικό χαρακτηριστικό για κινητήρα BMW, και λειτουργούν με σφαιρικά ωστήρια υδραυλικά αυτορυθμιζόμενου διακένου. Με διάμετρο 5 mm (0.20´´) οι βαλβίδες εισαγωγής είναι ιδιαίτερα λεπτές και επομένως δεν επηρεάζουν σχεδόν καθόλου τις συνθήκες ροής μέσα στην πολλαπλή εισαγωγής.

Η φιλοσοφία ψύξης διασταυρούμενης ροής ελαχιστοποιεί την οποιαδήποτε απώλεια πίεσης στο σύστημα ψύξης, διατηρεί σταθερή την κατανομή θερμοκρασίας στην κυλινδροκεφαλή, και μειώνει τις μέγιστες θερμοκρασίες σε όλα τα κρίσιμα σημεία. Για τη διασφάλιση μιας βέλτιστης ροής ψυκτικού υγρού γύρω από κάθε κύλινδρο, το ψυκτικό ρέει από τον στροφαλοθάλαμο, από την πλευρά εξαγωγής, μέσω της κυλινδροκεφαλής και από τη ράγα-συλλέκτη περνά στην πλευρά εισαγωγής, το θερμοστάτη και το ψυγείο.

Αξιόπιστη παροχή λαδιού ακόμα και σε εξαιρετικά γρήγορες στροφές.

Είναι εμφανές, ότι η μονάδα V10 της BMW M6 Convertible εγγυάται εξαιρετικές επιδόσεις σε όλες τις περιπτώσεις. Και επειδή αυτό σημαίνει επίσης έξοχη διαμήκη και πλευρική επιτάχυνση, το λιπαντικό του κινητήρα μερικές φορές ωθείται με τέτοια δύναμη προς την εξωτερική πλευρά των κυλίνδρων σε μία στροφή, ώστε να παρατηρείται ακόμα και έλλειψη λαδιού στο κάρτερ. Ξεκινώντας με πλευρική επιτάχυνση περίπου 0.6 g, επομένως, το λάδι αντλείται από την εξωτερική κυλινδροκεφαλή σε μία στροφή και διοχετεύεται πάλι πίσω στο κεντρικό κάρτερ.
Επειδή οι οριακοί ελιγμοί φρεναρίσματος ενδέχεται να διακόπτουν την ροή επιστροφής του λαδιού, το σύστημα λίπανσης μερικώς ξηρού κάρτερ, με ένα δοχείο λαδιού μπροστά και ένα πίσω από το υποπλαίσιο του εμπρός άξονα επιτρέπει την αντιστάθμιση του φαινομένου αυτού, με μία αντλία επιστροφής να εξάγει λάδι από το εμπρός κάρτερ και να το διοχετεύει στο πίσω κάρτερ όπου είναι απαραίτητο.

Υψηλής πίεσης διπλό VANOS και ατομικές πεταλούδες γκαζιού.

Ο μεταβλητός έλεγχος εκκεντροφόρων διπλού VANOS - Variable double-VANOS διασφαλίζει άριστο κύκλο πλήρωσης με εξαιρετικά σύντομους χρόνους ρύθμισης, επιτυγχάνοντας αυξημένες επιδόσεις, ακόμα καλύτερη καμπύλη ροής, βέλτιστη απόκριση, καλύτερη οικονομία καυσίμου και μειωμένες εκπομπές ρύπων.

Στο πλαίσιο της γνήσιας αγωνιστικής τεχνολογίας του αυτοκινήτου, καθένας από τους δέκα κυλίνδρους έχει τη δική του πεταλούδα γκαζιού, ενώ η κάθε σειρά κυλίνδρων ελέγχεται από ανεξάρτητο ρυθμιστή. Αν και ιδιαίτερα απαιτητική από μηχανικής πλευράς, αυτή είναι η καλύτερη λειτουργική αρχή, για τη διασφάλιση της άμεσης απόκρισης του κινητήρα.
Για να επιτυγχάνεται ομαλή και άμεση απόκριση του κινητήρα στις χαμηλές στροφές, αφενός, και για να διασφαλίζεται άμεση απόκριση του αυτοκινήτου, όποτε ο οδηγός επιθυμεί να απολαμβάνει υψηλή ισχύ, αφετέρου, οι πεταλούδες του γκαζιού ελέγχονται από ένα πλήρως ηλεκτρονικό σύστημα διαχείρισης, ενώ η θέση του πεντάλ του γκαζιού παρακολουθείται συνεχώς από αισθητήρες.
Οι πεταλούδες του γκαζιού φτάνουν στο μέγιστο σημείο ανοίγματός τους μέσα σε μόλις 120 χιλιοστά του δευτερολέπτου – περίπου ο χρόνος που χρειάζεται ένας μέσος οδηγός για να πατήσει το πεντάλ του γκαζιού. Ασφαλώς αυτό σημαίνει άμεση απόκριση στο δρόμο, με τον οδηγό να απολαμβάνει την άμεση παραγωγή ισχύος και τις επιδόσεις του κινητήρα. Και ταυτόχρονα, η ηλεκτρονική λειτουργία των πεταλούδων του γκαζιού διατηρεί τη μετάβαση από πλήρες σε μερικό φορτίο - και το αντίθετο –σε εξαιρετικά ομαλά και αρμονικά επίπεδα.

Ο κινητήρας V10 αντλεί τον απαιτούμενο αέρα μέσα από δέκα βελτιστοποιημένης ροής χοάνες εισαγωγής που ενώνονται με δύο συλλέκτες αέρα. Οι χοάνες και οι συλλέκτες κατασκευάζονται από εξαιρετικά ελαφρύ συνθετικό υλικό με 30% υαλονήματα.

Σύστημα εξαγωγής δύο θαλάμων από ανοξείδωτο ατσάλι.

Όσο σημαντική είναι η συμβολή της εισαγωγής στις ανώτερες επιδόσεις του κινητήρα, τόσο είναι και αυτή του συστήματος εξαγωγής. Σε διεξοδικές προσομοιώσεις σε υπολογιστή, οι δύο 5-σε-1 τύπου «βεντάλιας» πολλαπλές έχουν βελτιστοποιηθεί για ίσο μήκος και ομαλές καμπύλες. Για να διασφαλιστεί η ίδια ακρίβεια στη διάμετρο της πολλαπλής, οι χωρίς ραφές τύποι των ανοξείδωτων ατσαλιών διαμορφώνονται από το εσωτερικό με μία διαδικασία διαμόρφωσης εσωτερικού υψηλής πίεσης, μέχρι 800 bar. Σαν αποτέλεσμα, το πάχος των τοιχωμάτων των πολλαπλών εξαγωγής είναι μόλις 0.8 mm – μία ακόμα απόδειξη της προσοχής των μηχανικών της BMW M και στην παραμικρή λεπτομέρεια.
Το σύστημα εξαγωγής της BMW M6 Convertible εκτείνεται μέχρι τα σιλανσιέ σε δύο θαλάμους, που καταλήγουν σε τέσσερις απολήξεις, τυπικό χαρακτηριστικό όλων των αυτοκινήτων BMW M. Συνολικά τέσσερις καταλυτικοί μετατροπείς με επίστρωση τριών μετάλλων (τριοδικοί) καθαρίζουν τις εκπομπές καυσαερίων του αυτοκινήτου σύμφωνα με τα πρότυπα ΕU4.

Μονάδα ελέγχου κινητήρα μοναδική σε όλο τον κόσμο.

Οι υψηλές στροφές του κινητήρα και ο μεγάλος αριθμός λειτουργιών ελέγχου και διαχείρισης απαιτούν εμφανώς τα μέγιστα από το σύστημα διαχείρισης του κινητήρα.

Επομένως, οι τρεις μικροεπεξεργαστές 32-bit μπορούν να χειρίζονται πάνω από 200 εκατομμύρια εντολές ανά δευτερόλεπτο (MIPS), υπολογίζοντας το σωστό χρονισμό της ανάφλεξης, την πλήρωση των κυλίνδρων, την ποσότητα και το χρονισμό ψεκασμού ατομικά για κάθε κύλινδρο.
Οι χρονισμοί των εκκεντροφόρων καθώς και η θέση των ατομικών πεταλούδων του γκαζιού υπολογίζονται από το σύστημα ταυτόχρονα σε μία πλήρως συγχρονισμένη διαδικασία.

Πατώντας το μπουτόν Power, ο οδηγός μπορεί να επιλέξει ένα ακόμα πιο σπορ πρόγραμμα οδήγησης χρησιμοποιώντας την πλήρη ισχύ και τις επιδόσεις του κινητήρα. Αυτό ενεργοποιεί μια ακόμα πιο άμεση χαρτογράφηση ελέγχου σχέσης πεντάλ γκαζιού και ανοίγματος πεταλούδων, και αναδιαμορφώνει τις δυναμικές λειτουργίες διαχείρισης του κινητήρα, για ακόμα πιο άμεση απόκριση. Η αλλαγή αυτή επιλέγεται μέσω του μπουτόν MDrive.

Η ηλεκτρονικός έλεγχος των πεταλούδων του γκαζιού βασίζεται στις εντολές του οδηγού στο πάτημα του πεντάλ, αλλά και στις ανάγκες για πρόσθετη ισχύ προς τις βοηθητικές μονάδες του κινητήρα, όπως ο συμπιεστής κλιματισμού ή ο εναλλάκτης. Λειτουργίες όπως ο έλεγχος στροφών του ρελαντί, η διαχείριση καυσαερίων και ο έλεγχος κρουστικής καύσης συντονίζονται και εναρμονίζονται ώστε να συνδυάζονται με τις τρέχουσες λειτουργίες Ελέγχου Δυναμικής Ευστάθειας - Dynamic Stability Control (DSC) και Ελέγχου Ελκτικής Πρόσφυσης Κινητήρα -  Engine Drag Control, το σύστημα διαχείρισης του κινητήρα εκτελεί διάφορες διαγνωστικές λειτουργίες και ελέγχει αρκετές περιφερειακές μονάδες.

Ένα ακόμα σημαντικό στοιχείο στη διαχείριση κινητήρα: τεχνολογία ροής ιόντων.

Ένα ακόμα σημαντικό στοιχείο στη διαχείριση κινητήρα είναι η τεχνολογία ροής ιόντων που χρησιμεύει κυρίως στην ανίχνευση της οποιαδήποτε τάσης κρουστικής καύσης του κινητήρα, δηλαδή της οποιασδήποτε ανεπιθύμητης αυτανάφλεξης καυσίμου μέσα στους κυλίνδρους. Η τεχνολογία ροής ιόντων, επομένως, προσδιορίζει την όποια τέτοια τάση, μέσω των μπουζί, ελέγχοντας και τη διαδικασία της ανάφλεξης και προσδιορίζοντας τυχόν ρετάρισμα του κινητήρα απευθείας στη διαδικασία καύσης.

Τα δεδομένα που συλλέγονται με αυτό τον τρόπο μεταφέρονται στη μονάδα διαχείρισης του κινητήρα για περαιτέρω ανάλυση. Ο ελεγκτής του κινητήρα, στη συνέχεια παρεμβαίνει όπου απαιτείται συγκεκριμένα σε κάθε κύλινδρο, π.χ. για τη ρύθμιση του χρονισμού ανάφλεξης ιδανικά για τη διαδικασία καύσης μέσω της λειτουργίας αντικροτικού ελέγχου. Το τελικό πλεονέκτημα είναι ότι τα μπουζί με αυτή τη διπλή λειτουργία διευκολύνουν τη διάγνωση του κινητήρα στις εργασίες service και συντήρησης.

Ο ιδανικός συνεργάτης για πλούσια ισχύ: επτατάχυτο κιβώτιο SMG.

Η φιλοσοφία μιας υψηλόστροφης κινητήριας μονάδας εξυπηρετεί για να μετατρέψει τη ροπή που παράγεται από τον κινητήρα σε άριστη ισχύ και επιδόσεις στο δρόμο μέσω ενός μικρού συνολικού λόγου μετάδοσης. Υιοθετώντας το SMG (Sequential M Gearbox) με επτά σχέσεις και Drivelogic, η BMW M6 Convertible έχει το κατάλληλο μηχανικό κιβώτιο για να μεταφέρει όλη την ισχύ του V10 ιδανικά μέσω του συστήματος μετάδοσης στους τροχούς. Επιτρέπει την αλλαγή ταχυτήτων με το χέρι μέσω μιας πολύ γρήγορης διαδικασίας, προσφέροντας παράλληλα την άνεση της αυτόματης λειτουργίας στο ταξίδι.

Χρησιμοποιώντας το επτατάχυτο SMG, ο οδηγός μπορεί να αλλάζει σχέσεις και μέσω του επιλογέα στην κεντρική κονσόλα και από τους μοχλούς στο τιμόνι. Στην πορεία, δεν χρειάζεται καν να πατήσει το πεντάλ του συμπλέκτη, ενώ μπορεί ακόμα και να αφήνει το πόδι του στο πεντάλ του γκαζιού κατά τη διάρκεια της αλλαγής. Στο κατέβασμα, ο κινητήρας «πατά στιγμιαία τέρμα γκάζι» τελείως αυτόματα (ξερογκαζιά), ενώ οι σχέσεις αλλάζουν ομαλά ακόμα πιο γρήγορα από όσο μπορεί ένας έμπειρος οδηγός να αλλάξει σχέσεις με το χέρι. Η διακοπή ροής ισχύος που είναι αναπόφευκτη κατά την αλλαγή σχέσεων δεν γίνεται καν αντιληπτή, προσφέροντας στον οδηγό μεγαλύτερη απόλαυση στο τιμόνι ακόμα και κατά τη διαδικασία της αλλαγής.

Η αλλαγή σχέσεων με SMG αυξάνει και την οδική ασφάλεια: Χάρη στην ταχύτητα και ακρίβεια της διαδικασίας αλλαγής σε όλες τις περιπτώσεις, ο οδηγός δεν χρειάζεται πλέον να ασχολείται τόσο πολύ με την επιλογή της κατάλληλης σχέσης, καθώς το SMG διασφαλίζει ένα ακριβές, ασφαλές και ξεκούραστο στυλ οδήγησης.

Drivelogic: ο οδηγός προσδιορίζει τη διαδικασία αλλαγής σχέσεων του SMG.

Η λειτουργία Drivelogic προσφέρει 11 διαφορετικά προγράμματα οδήγησης, επιτρέποντας στον οδηγό να ρυθμίζει ατομικά τα χαρακτηριστικά αλλαγής ταχυτήτων του SMG σύμφωνα με το οδηγικό στυλ της προτίμησής του. Το πρώτο βασικό σημείο είναι ότι αυτά τα οδηγικά προγράμματα διαφέρουν μεταξύ τους ως προς τον προεπιλεγμένο χρόνο αλλαγής σχέσης – όσο υψηλότερο είναι το πρόγραμμα, οι στροφές του κινητήρα και το φορτίο, τόσο ταχύτερη η διαδικασία αλλαγής. Έξι από τα 11 προγράμματα μπορούν να προ-επιλέγονται στο πλαίσιο της σειριακής, μηχανικής λειτουργίας (S-mode), και προσφέρουν από άριστα ισορροπημένα δυναμικά χαρακτηριστικά μέχρι εξαιρετικά σπορ επιδόσεις.

Στο S-mode, ο οδηγός μπορεί να αλλάζει ταχύτητες με το χέρι, με εξαίρεση τη λειτουργία ταχείας εκκίνησης Launch Control που συμπληρώνει το γνήσιο σπορ πρόγραμμα οδήγησης S6 και επιτρέπει στον οδηγό να επιταχύνει με βέλτιστη ισχύ από στάση, με στόχο τους ταχύτερους χρόνους επιτάχυνσης. Στην περίπτωση αυτή, ο οδηγός δεν χρειάζεται καν να αλλάζει σχέσεις μέχρι την τελική ταχύτητα του αυτοκινήτου, αφού οι σχέσεις του κιβωτίου ανεβαίνουν αυτόματα από την 1η μέχρι την 7η λίγο πριν φτάσουν στις μέγιστες στροφές του κινητήρα. Μία ειδική ένδειξη ενημερώνει τον οδηγό σε κάθε περίπτωση για την ταχύτητα που έχει εμπλακεί.
Πέντε από τα 11 προγράμματα της λειτουργίας Drivelogic διατίθενται στο αυτοματοποιημένο πρόγραμμα D-mode, με το κιβώτιο να αλλάζει τις επτά σχέσεις αυτόματα ανάλογα με το πρόγραμμα οδήγησης, την τρέχουσα οδηγική κατάσταση, την ταχύτητα του αυτοκινήτου και τη θέση του πεντάλ του γκαζιού. Και πάλι, τα ατομικά προγράμματα του D-mode προσφέρουν διάφορα επίπεδα απόδοσης αλλαγών σχέσεων, άρα και υψηλότερα ή χαμηλότερα πρότυπα δυναμικής συμπεριφοράς, ανάλογα με τις προτιμήσεις του οδηγού. 

Ο οδηγός μπορεί επίσης να επηρεάσει την αυτόματη διαδικασία αλλαγής σηκώνοντας το πόδι του από το πεντάλ του γκαζιού πιο αργά για να ανεβάσει ταχύτητα ακόμα και στο αυτόματο πρόγραμμα D-mode. Αντίθετα, μπορεί να εκτελέσει κατέβασμα πατώντας τελείως το πεντάλ του γκαζιού.

Και στο S- και στο D-mode, το κιβώτιο επιλέγει αυτόματα την πρώτη σχέση, όποτε το αυτοκίνητο σταματά, και το μόνο που απαιτείται είναι ο οδηγός να πατήσει το γκάζι για να συνεχίσει.

Ειδικές λειτουργίες για αυξημένη ασφάλεια και οδηγική άνεση.

Το επτατάχυτο κιβώτιο SMG υποστηρίζει τον οδηγό όχι μόνο προσφέροντάς του ανώτερες επιδόσεις αγωνιστικών προδιαγραφών, αλλά με ένα μεγάλο αριθμό χαρακτηριστικών ασφαλείας. Όταν κατεβάζει ταχύτητα σε ολισθηρό δρόμο, π.χ., το SMG ενεργοποιεί στιγμιαία το συμπλέκτη (αποσύμπλεξη) για να εμποδίσει το αυτοκίνητο να γλιστρήσει λόγω των υψηλών δυνάμεων πέδησης του κινητήρα που επενεργούν στους κινητήριους πίσω τροχούς.
Σε ανηφορικές και κατηφορικές επικλινείς επιφάνειες, η λειτουργία ανίχνευσης ανηφόρας μεταβάλλει τα συνήθη σημεία αλλαγής ταχυτήτων, αποτρέποντας το φαινόμενο άσκοπων αλλαγών κατά την οδήγηση σε μία ανηφορική διαδρομή. Σε μία κατηφόρα πάλι, το κιβώτιο κρατά τις μικρές ταχύτητες μεγαλύτερο διάστημα προκειμένου να εκμεταλλευτεί τις δυνάμεις πέδησης που παράγει ο κινητήρας. Τέλος, το D-mode ρυθμίζει την επιλογή σχέσεων για οποιοδήποτε ανηφορικό κομμάτι του δρόμου.

Προδιαγραφές.

BMW M6 Convertible.
	Αμάξωμα
fsdfd
d
Anzahl Türen / s
	
	M6 Convertible

	Αρ. θυρών/καθισμάτων
	
	2/2 +2

	Μήκος/πλάτος/ύψος (χωρίς φορτίο) 
	mm
	4,871/1,855/1,377

	Μεταξόνιο
	mm
	2,781

	Μετατρόχιο, μπροστά/πίσω
	mm
	1,567/1,584

	Κύκλος στροφής
	m
	12.5

	Χωρητικότητα ρεζερβουάρ
	περίπου ltr
	70

	Σύστημα ψύξης, συμπ. θέρμανσης
	ltr
	15

	Λάδι κινητήρα
	ltr
	13

	Υγρά κιβωτίου
	ltr
	2.6

	Υγρά τελικής μετάδοσης
	Ltr
	1.2

	Βάρος, χωρίς φορτίο (EU1)
	kg
	2,005

	Μέγ. φορτίο (DIN)
	kg
	450

	Μέγ. επιτρεπόμενο βάρος (DIN)
	kg
	2,380

	Επιτρ. Φορτίο άξονα μπροστά/πίσω
	kg
	1,120/1,290

	Μέγ. φορτίο τρέιλερ2
	
	

	Με φρένο (12%)/χωρίς φρένο
	kg
	–

	Μέγ.Φορτ.οροφ/μπίλιας κοτσαδόρου
	kg
	–

	Όγκος χώρου αποσκευών (DΙΝ)
	ltr
	300–350

	Συντελεστής οπισθέλκουσας
	Cd x A
	0.731

	Κινητήρας
	
	

	Διάταξη/κύλινδροι/βαλβίδες
	
	V/10/4

	Διαχείριση κινητήρα
	
	MS S65

	Κυβισμός
	cc
	4,999

	Διάμετρος/Διαδρομή
	mm
	92.0/75.2

	Αναλογία συμπίεσης
	:1
	12.0:1

	Κατηγορία καυσίμου
	RON
	95–98

	Μέγιστη απόδοση ισχύος
	kW / hp
	373/507

	Σε στροφές ανά λεπτό
	rpm
	7,750

	Ροπή
	Nm/lb-ft
	520/383

	Σε στροφές ανά λεπτό
	rpm
	6,100

	Ηλεκτρικά
	
	

	Μπαταρία/θέση
	Ah/–
	90/ πορτμπαγκάζ

	Εναλλάκτης
	A/W
	170/2,380

	Πλαίσιο
	
	

	Εμπρός ανάρτηση
	
	Διπλοί εγκάρσιοι σύνδεσμοι με γόνατα και αντιστρεπτική δοκό. Ελαφρώς θετική γωνία διεύθυνσης, αντιστάθμιση εγκάρσιων φορτίων, μείωση βύθισης κατά το φρενάρισμα.

	Πίσω ανάρτηση
	
	Αλουμινένια, με διαμήκεις και διπλούς εγκάρσιους συνδέσμους, γεωμετρία αντιβύθισης και αντιανύψωσης

	Φρένα, μπροστά
	
	Συνθετικά δισκόφρενα με πλευστές δαγκάνες δύο εμβόλων

	Διάμετρος
	mm
	374 x 36, αεριζόμενα και διάτρητα

	Φρένα, πίσω
	
	Συνθετικά δισκόφρενα με πλευστές δαγκάνες ενός εμβόλου

	Διάμετρος
	mm
	370 x 24, αεριζόμενα και διάτρητα

	Συστήματα Οδηγικής Ευστάθειας
	
	ABS, CBC, DSC, Μεταβλητό Μπλοκέ Διαφορικό Μ

	Σύστημα Διεύθυνσης
	
	Κρεμαγιέρα Servotronic

	Συνολική σχέση υποπολλαπλασιασμού
	:1
	13.0

	Τύπος κιβωτίου
	
	SMG III


	Σχέσεις μετάδοσης
	
	

	I
	:1
	3.985

	II
	:1
	2.652

	III
	:1
	1.806

	IV
	:1
	1.392

	V
	:1
	1.159

	VI
	:1
	1.000

	VIΙ
	:1
	0.833

	R
	:1
	3.985

	Σχέση τελικής μετάδοσης
	:1
	3.620

	Ελαστικά, εμπρός 
	
	 255/40 ZR19

	Ελαστικά, πίσω
	
	 285/35 ZR19

	Ζάντες, εμπρός
	
	8.5J x 19 EH 2 IS 12 σφυρήλατο αλουμίνιο

	Ζάντες, πίσω
	
	9.5J x 19 EH 2 IS 17 σφυρήλατο αλουμίνιο

	Επιδόσεις
	
	

	Σχέση ισχύος/βάρους (DIN)
	kg/kW
	5.2

	Ισχύς ανά λίτρο
	kW/hp
	74.6/101.5

	Επιτάχυνση        0–100 km/h
	sec
	4.8

	Επιτάχυνση        0–1000 m
	sec
	22.9

	με 4η 80–120 km/h
	sec
	4.7

	Τελική ταχύτητα3
	km/h(mph)
	250(155)

	Κατανάλωση καυσίμου (κύκλος EU)
	
	

	Στην πόλη
	Ltr/100 km
	22.8

	Εκτός πόλης
	Ltr/100 km
	10.7

	Μικτός κύκλος
	ltr/100 km
	15.2

	CO2 
	g/km
	366

	Διάφορα
	
	

	Κατηγορία εκπομπών ρύπων
	
	EU4



 Βάρος αυτοκινήτου έτοιμο προς χρήση (DIN) συν 75 kg για οδηγό και αποσκευές.
2 Mπορεί να αυξηθεί κάτω από συγκεκριμένες συνθήκες.

3 Ηλεκτρονικά περιορισμένη.

6. Διάγραμμα Ισχύος και Ροπής.

ΜΟΝΟ ΓΙΑ ΔΗΜΟΣΙΟΓΡΑΦΟΥΣ 

Για περισσότερες πληροφορίες, παρακαλούμε επικοινωνήστε με:
Διεύθυνση Εταιρικής Επικοινωνίας 

Νίκος Ταγκούλης, Διευθυντής Εταιρικής Επικοινωνίας, BMW Hellas AE.

Τηλέφωνο: +30 2109118 150, Fax: +30 210 9118 007

e-mail: nikos.tagoulis@bmw.gr 

Βασιλική Αραμπάνου, Βοηθός Διευθυντή Εταιρικής Επικοινωνίας, BMW Hellas AE.

Τηλέφωνο: +30 2109118 151, Fax: +30 210 9118 007

e-mail: vassiliki.arampanou@bmw.gr 

